Yohanes 7 | Biblia Le Internet Dzi | Xexe Yeye Gɔmeɖeɖe (1984)\nMateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21\n7 Azɔ le nu siawo megbe la, Yesu yi edzi nɔ tsatsam le Galilea, elabena medi be yeatsa le Yudea o, le esi Yudatɔwo nɔ didim be yewoawui ta. 2 Ke hã, Yudatɔwo ƒe ŋkekenyui si nye agbadɔŋkekenyui la nɔ ɖoɖom. 3 Eya ta nɔviawo gblɔ nɛ be: “Dzo le afi sia, eye nàyi Yudea, bene wò nusrɔ̃lawo hã nakpɔ dɔ siwo wɔm nèle. 4 Elabena ame aɖeke mewɔa nu le ɣaɣlaƒe esime wòle didim be amewo nanya ye le dutoƒo o. Ne èwɔa nu siawo la, ɖe ɖokuiwò fia xexeae.” 5 Le nyateƒe me la, nɔviawo menɔ eɖem nɔ fiafiam be yewoxɔ edzi se o. 6 Eya ta Yesu gblɔ na wo be: “Nye ɣeyiɣi ɖoɖi la meɖo haɖe o, gake ɣeyiɣi ɖe sia ɖe sɔ na miawo ya. 7 Susu aɖeke meli si ta xexea alé fu mi ɖo o, gake eléa fu nye ya, elabena meɖia ɖase tso eŋu be eƒe dɔwɔwɔwo vɔ̃ɖi. 8 Miawo miyi ŋkekenyuia ɖuƒe; nye ya nyemele ŋkekenyui sia ɖuƒe yi ge haɖe o, elabena nye ɣeyiɣi ɖoɖi la meɖo keŋkeŋ haɖe o.” 9 Eya ta esi wògblɔ nya siawo na wo vɔ la, etsi Galilea. 10 Gake esi nɔviawo yi ŋkekenyuia ɖuƒe la, eya ŋutɔ hã yi, gake meyi gaglãa o, ke boŋ abe le adza me ene. 11 Eya ta Yudatɔwo te edidi le ŋkekenyuia ɖuƒe nɔ gbɔgblɔm be: “Afi kae ŋutsu ma le?” 12 Eye amehaawo do dalĩ nɔ nya geɖewo gblɔm le eŋu. Wo dometɔ aɖewo nɔ gbɔgblɔm be: “Ame nyui aɖee wònye.” Bubuwo nɔ gbɔgblɔm be: “Menye ame nyui aɖeke o, ke boŋ ele ameha la kplɔm le tatram.” 13 Ke hã, ame aɖeke menɔ nu ƒom le eŋu le gaglãgbe o, elabena wonɔ vɔvɔ̃m na Yudatɔwo. 14 Ke esi ŋkekenyui la ƒe afã nu va yi vɔ la, Yesu yi gbedoxɔa me, eye wòte nufiafia. 15 Eya ta Yudatɔwo tsi yaa nɔ gbɔgblɔm be: “Aleke ame sia wɔ nya agbalẽ alea, esi mesrɔ̃ nu le suku aɖeke o?” 16 Yesu ɖo eŋu na wo gblɔ be: “Nu si mefiana la menye tɔnye o, ke boŋ ame si dɔm ɖa la tɔe. 17 Ne ame aɖe di be yeawɔ eƒe lɔlɔ̃nu la, anya ne nufiafia la tso Mawu gbɔ loo alo nye ŋutɔe le nu ƒom le ɖokuinye si. 18 Ame si ƒoa nu le eɖokui si la le ye ŋutɔ ƒe kafukafu dim; gake ame si dia ame si dɔe ɖa la ƒe kafukafu la, ame sia nye nyateƒetɔ, eye madzɔmadzɔnyenye aɖeke mele eme o. 19 Mose tsɔ Se la na mi, menye nenemae oa? Gake mia dometɔ ɖeka pɛ hã mewɔa Se la dzi o. Nu ka tae miele didim be yewoawum?” 20 Ameha la ɖo eŋu be: “Gbɔgbɔ vɔ̃ le mewò. Ame kae le didim be yeawu wò?” 21 Yesu ɖo eŋu gblɔ na wo be: “Dɔ ɖeka ko mewɔ, eye wòwɔ nuku na mi katã. 22 Esia tae Mose na se mi be miatso aʋa ɖo—menye be Mose gbɔe wòtso o, ke etso tɔgbuiawo gbɔ boŋ—eye mietsoa aʋa na ame le sabat dzi. 23 Ne wotsoa aʋa na ame le sabat dzi, be woagada Mose ƒe se la dzi o la, ekema ɖe miedo dziku ɖe ŋunye vevie le esi mena ame aɖe ƒe lãme sẽ keŋkeŋ le sabat dzi taa? 24 Midzudzɔ ʋɔnudɔdrɔ̃ ɖe gotagome dzedzeme nu, ke boŋ midrɔ̃ ʋɔnu dzɔdzɔe.” 25 Eya ta Yerusalemtɔ aɖewo de asi gbɔgblɔ me be: “Ame sia dimee wole be woawu ɖe, alo menye eyae oa? 26 Ke hã, kpɔ ɖa! Ele nu ƒom le dutoƒo, evɔ womele nya aɖeke gblɔm nɛ o. Alo ɖe amegãwo va nyae nyuie azɔ be ame siae nye Kristo laa? 27 Míenya afi si ame sia tso; gake ne Kristo la va la, ame aɖeke manya afi si wòtso o.” 28 Eya ta esi Yesu nɔ nu fiam le gbedoxɔa me la, edo ɣli gblɔ be: “Ɛ̃, mienyam, eye mienya afi si metso hã. Eye nyemeva le nye ŋutɔ ɖokuinye si o, ke boŋ ame si dɔm ɖa la nye ame ŋutɔŋutɔ, gake mienyae o. 29 Nye ya menyae, elabena eteƒenɔlae menye va, eye Ame mae dɔm ɖa.” 30 Eya ta wote mɔnudidi be yewoalée, gake ame aɖeke meka asi eŋu o, elabena eƒe gaƒoƒo la mede haɖe o. 31 Gake ameha la dometɔ geɖewo xɔ edzi se; eye wode asi gbɔgblɔ me be: “Ne Kristo la va la, mawɔ dzesi siwo lolo wu esiwo wɔm ŋutsu sia le o ɖe, miekpɔe nenema oa?” 32 Farisitɔwo se ale si ameha la nɔ liʋiliʋi lim le eŋuti le nya siawo ta, eye nunɔlawo ƒe tatɔwo kple Farisitɔwo dɔ atikplɔtɔwo ɖa be woalée. 33 Eya ta Yesu gblɔ be: “Maganɔ mia gbɔ vie hafi adzo ayi ame si dɔm ɖa la gbɔ. 34 Miadim, gake miakpɔm o, eye afi si nye la mele la, miate ŋu ava afi ma o.” 35 Eya ta Yudatɔwo gblɔ le wo nɔewo dome be: “Afi kae ame sia ɖo be yeayi, si awɔe be míagakpɔe o? Alo ɖe wòɖoe be yeayi Yudatɔ siwo kaka ɖe Helatɔwo dome la gbɔ aɖafia nu Helatɔwoa? 36 Nya sia si wògblɔ be, ‘Miadim, gake miakpɔm o, eye afi si nye la mele la, miate ŋu ava afi ma o’ la gɔme ɖe?” 37 Ke le ŋkeke mamlɛtɔ, si nye ŋkekenyui la ƒe ŋkeke vevitɔ dzi la, Yesu tsi tsitre, eye wòdo ɣli gblɔ be: “Ne tsikɔ le ame aɖe wum la, neva gbɔnye ne wòano tsi. 38 Ame si xɔa dzinye sena la, abe ale si Ŋɔŋlɔ la gblɔe ene la, ‘Agbetsitɔsisiwo asi tso eyama me ke.’” 39 Ke hã, egblɔ esia le gbɔgbɔ si ame siwo xɔ edzi se la axɔ kpuie la ŋu; elabena womexɔ gbɔgbɔ la haɖe o, elabena womedo Yesu ɖe dzi haɖe o. 40 Eya ta ameha la dometɔ siwo se nya siawo la de asi gbɔgblɔ me be: “Vavãe, ame siae nye Nyagblɔɖila La.” 41 Bubuwo nɔ gbɔgblɔm be: “Ame siae nye Kristo la.” Gake ame aɖewo hã nɔ gbɔgblɔm be: “Menye Galilea ye Kristo la atso ava o ɖe? 42 Ðe Ŋɔŋlɔ la megblɔ be David ƒe dzidzimevie Kristo la anye, eye be atso Betlexem, si nye kɔƒe si me David nɔ la me oa?” 43 Eya ta ameha la dome ma le eta. 44 Ke hã, wo dometɔ aɖewo nɔ didim be yewoalée, gake ame aɖeke meka asi eŋu o. 45 Eya ta atikplɔtɔawo trɔ yi nunɔlawo ƒe tatɔwo kple Farisitɔwo gbɔ, eye wobia wo be: “Nu ka tae miekplɔe vae o?” 46 Atikplɔtɔawo ɖo eŋu be: “Ame aɖeke meƒo nu alea kpɔ o.” 47 Farisitɔwo ɖo eŋu be: “Alo ɖe wòflu miawo hã? 48 Miekpɔ amegãwo alo Farisitɔwo dometɔ aɖe wòxɔ edzi se kpɔa? 49 Ameha sia si menya Se la o la, fiƒodemewoe wonye.” 50 Nikodemo, si nye wo dometɔ ɖeka, si va egbɔ va yi la gblɔ na wo be: 51 “Míaƒe se la medrɔ̃a ʋɔnu ame ne womese eƒe numenya gbã henya nu si wɔm wòle o, menye nenemae oa?” 52 Woɖo eŋu gblɔ nɛ be: “Alo Galilea ye wò hã nètsoa? Dzro eme, ekema àkpɔe be nyagblɔɖila aɖeke matso Galilea o.”* * Kpukpui 53 va se ɖe ta 8 kpukpui 11 medze le asinuŋɔŋlɔgbalẽ siwo nye Codex Sinaiticus, Codex Vaticanus, kple Siriagbe me Asinuŋɔŋlɔgbalẽ si wofɔ le Sinai la me o. Akpa sia (si gɔme Helagbe me ŋɔŋlɔwo kple gɔmeɖeɖe bubuwo ɖe vovovoe la) xlẽ ale: 53 Eya ta wo dometɔ ɖe sia ɖe dzo yi eƒe aƒe me.


Hiob 31 - Holy Bible [Zarma Bible] - (Job 31)\nBejelentkezés Regisztrálj Settings\nMebla nu kple nye ŋku, eye aleke lawɔ malé ŋku ɖe ɖetugbi ŋu?\nNuka ahanye nye gome mo Mawu gbɔ le dzi me, kpakple nye domenyinu tso ŋusẽkatãtɔ gbɔ le dziƒo ʋi ma?\nƉe gbegblẽ mevaa ame vɔ̃ɖi dzi, eye dzɔgbevɔ̃e vaa nu vɔ̃ɖi wɔlawo dzi oa?\nƉe mele nye mɔwo kpɔm, eye wòxlẽa nye afɔɖeɖewo katã oa?\nNenye ɖe metsɔ aʋatsokaka ɖo dɔe, eye nye afɔ tsona ɖe alakpadada ŋu la,\nekema nedam le nudanu nyuitɔ dzi, eye Mawu nadze si nye fɔmaɖimaɖi.\nNe nye afɔ da le mɔ dzi, nye dzi dze nye ŋku yome, eye ɖinuwɔwɔa ɖe le ɖe asi ŋu nam la,\nekema maƒã nu, eye ame bubu naɖui, eye woaho nye nu miemiewo kple ke.\nNe woflu nye dzi ɖe nyɔnu ŋu, eye mede xa ɖe hanyevi ƒe ʋɔtru nu la,\nekema srɔ̃nye netu wɔ na ame bubu, eye ame tutɔ nedɔ egbɔ.\nElabena ŋukpenanu enye esia, eye se me dzedze wònye le ʋɔnudrɔ̃lawo ŋku me.\nE, dzo wònye, si abi nu vaseɖe tsiẽƒe ke, eye wòafiã nye agblemenuwo katã kple ke.\nNe nye dɔlaŋutsu kple nye dɔlanyɔnu do nya me kplim, eye megbe woƒe nya dzɔdzɔe la,\nnuka mawɔ, nenye be, Mawu tso? Eye ne edzro eme kpɔ la, aleke made eŋu nɛ?\nƉe menye amesi mem ɖe vidzidɔ me la, me eya hã, eye ame ɖekae wɔ mí ɖe dɔme oa?\nƉe mete ame dahewo ƒe nudidi wo, eye mene nu ti kɔ na ahosiwo ƒe ŋkuwoa?\nƉe nye ɖeɖe meɖu nu, eye nyemena tsyɔ̃evi ɖul kplim oa?\nKpao, ke boŋ enɔ gbɔnye tsi tso nye ɖevime abe fofoa gbɔ ene, eye tso keke danye ƒe dome ke mefia mɔnui.\nNe mekpɔ ame ɖoko avɔ mele eŋu o, eye nutsyɔtsyɔ mele ame dahe si o la,\nɖe eƒe alime meyram, eye nye alẽwo ƒe tu de dzo lãme nɛ oa?\nNe menye nye asi de tsyɔ̃evi ŋu, le esi xɔnamelɔ le asinye le dua me ta la,\nekema nye abɔta nege le abɔgba ŋu, eye nye abɔ netu ɖa le ekpeƒe!\nElabena gbegblẽ, si tso Mawu gbɔ la, do ŋɔdzi nam, eye nyemate ŋu anɔ te de eƒe gãnyenye nu o.\nNe meɖo dzi ɖe sika ŋu, eye megblɔ na sika nyuitɔ be: wò ŋue mele ŋu ɖom ɖo;\nne mekpɔ dzidzɔ be, nye kesinɔnuwo sɔ gbɔ, eye nye alɔ wɔ dɔ kpɔ nu geɖe;\nne mekpɔ alesi ɣe le keklẽmi, kple alesi dzinu le yiyim le atsyɔ̃ mee,\neye woflu nye dzi le adzame megbugbɔ nye asi ŋu na wo la,\nekema esia hã anye se me dzedze le ʋɔnudrɔ̃lawo ŋku me; elabena meda alakpa na Mawu le dzi.\nƉe mekpɔ dzidzɔ le nye ketɔ ƒe dzɔgbevɔ̃e ŋu, eye meti kpo, esime vɔ dzɔ ɖe edzia?\nKpao, nyemena nye nu wɔ nuvɔ̃ o, eye nyemedi eƒe ku to ɖiŋudodo nɛ me o.\nƉe aƒenye me tɔwo menɔa gbɔgblɔm bena: Amekae meɖu eƒe lã ɖi ƒo oa?\nAmedzro metsia xexe dɔna o, ke boŋ meʋua nye ʋɔ na mɔzɔla.\nƉe metsyɔ nu nye dzidadawo dzi abe amegbetɔ ene, eye meɣla nye fɔɖiɖi ɖe akɔnua?\nƉe menɔa ame geɖewo vɔ̃m, eye ƒomewo ƒe vlododo nɔa ŋɔ dzim nam, eyata ɖoɖoe zina le ŋunye, eye nyemedona ɖe ʋɔtru nu oa?\nOo, ɖe amea ɖe naɖo tom! Kpɔ ɖa, nye nuŋɔŋlɔ enye si, ŋusẽkatãtɔ neɖo eŋu nam! Nye adikãtɔ ƒe nuŋɔŋlɔ ɖe?\nVavã, malée ɖe abe, eye maxatsae ɖe ta abe atsyɔ̃ɖonu ene.\nMato nye afɔɖeɖewo ƒe xexlẽme nɛ, eye mate ɖe eŋu abe amegã ene.\nNe nye agble nɔa ɣli dom ɖe ŋunye, eye eƒe boliƒowo kalã nɔa avi fam,\nne meɖu eme nu femaxemaxe, eye mene gbɔgbɔ ɖo le agbletɔ me la,\nekema ŋu nemie ɖe lu teƒe, eye gbe vɔe nemie ɖe ƒo teƒe! Hiob gblɔ eƒe nya vɔ.\nHiob 1 / Job 1\nHiob 2 / Job 2\nHiob 3 / Job 3\nHiob 4 / Job 4\nHiob 5 / Job 5\nHiob 6 / Job 6\nHiob 7 / Job 7\nHiob 8 / Job 8\nHiob 9 / Job 9\nHiob 10 / Job 10\nHiob 11 / Job 11\nHiob 12 / Job 12\nHiob 13 / Job 13\nHiob 14 / Job 14\nHiob 15 / Job 15\nHiob 16 / Job 16\nHiob 17 / Job 17\nHiob 18 / Job 18\nHiob 19 / Job 19\nHiob 20 / Job 20\nHiob 21 / Job 21\nHiob 22 / Job 22\nHiob 23 / Job 23\nHiob 24 / Job 24\nHiob 25 / Job 25\nHiob 26 / Job 26\nHiob 27 / Job 27\nHiob 28 / Job 28\nHiob 29 / Job 29\nHiob 30 / Job 30\nHiob 31 / Job 31\nHiob 32 / Job 32\nHiob 33 / Job 33\nHiob 34 / Job 34\nHiob 35 / Job 35\nHiob 36 / Job 36\nHiob 37 / Job 37\nHiob 38 / Job 38\nHiob 39 / Job 39\nHiob 40 / Job 40\nHiob 41 / Job 41\nHiob 42 / Job 42


Biblica® Se aɖeke mebla Biblia zazã o Agbenya La™ Filipitɔwo 1\n1 Nye, Paulo, kple Timoteo, Yesu Kristo ƒe dɔlawo gbɔe agbalẽ sia tso,\nNa dzikpɔlawo kple kpeɖeŋutɔwo kpakple Mawu ƒe ame kɔkɔe siwo katã le Filipi.\n3 Nye gbedodoɖawo katã ɖe mia ta nye akpedada sɔŋ ko na Mawu. 4 Eye ne mele gbe dom ɖa ɖe mia ta la, dzidzɔ sɔŋ yɔa nye dzi me, 5 le kpekpeɖeŋu gã siwo katã mienam le Kristo ƒe nyanyui la kaka me tso ɣeyiɣi si miesee gbã va se ɖe fifia la ta. 6 Eye meka ɖe edzi be Mawu, ame si dze dɔ nyui sia wɔwɔ gɔme le mia me la ayi edzi, akpe ɖe mia ŋu be miatsi ɖe edzi le eƒe amenuveve la me va se ɖe esime dɔ si wɔwɔ gɔme wòdze le mia me la nawu enu le ŋkeke si Yesu Kristo agatrɔ ava la dzi.\n7 Ele ɖoɖo nu be, nye dzi nanɔ ɖe mia ŋu abe ale si wòle ene, elabena miekpɔ gome le Mawu ƒe yayra me, esi menɔ gaxɔ me kple esi medo, eye menɔ nyanyui la ta ʋlim henɔ gbeƒã ɖem Kristo na amewo. 8 Mawu ɖeka koe nya lɔlɔ̃ vavã si le menye ɖe mia ŋu abe ale si Yesu Kristo hã lɔ̃ mi ene.\n9 Nye gbedodoɖa ɖe mia tae nye be miayɔ fũu, eye miagbã go kple lɔlɔ̃ na mia nɔewo, eye nenema ke, mianɔ tsitsim ɖe edzi le gbɔgbɔmenunya kple sidzedze me. 10 Elabena medina vevie ɣe sia ɣi be miakpɔ vovototo le nyui kple vɔ̃ dome, eye kpe ɖe esia ŋuti la, mianɔ dzadzɛ le miaƒe dziwo me, ale be ame aɖeke makpɔ kpɔtsɔtsɔ le mia ŋuti o, va se ɖe esime Kristo nagatrɔ ava. 11 Mitse dzɔdzɔenyenye ƒe ku si tso Yesu Kristo me la. Esiawoe ahe kafukafu kple ŋutikɔkɔe geɖe vɛ na Mawu.\nPaulo ƒe gaxɔmenɔnɔ do nyanyui la ɖe ŋgɔ\n12 Nɔvi lɔlɔ̃awo, medi be mianya esia be: Nu sia nu si dzɔ ɖe dzinye le afi sia la, do gbeƒãɖeɖe Kristo ƒe nyanyui la ɖe ŋgɔ boŋ. 13 Elabena ame sia ame si le gbɔnye le afi sia hekpe ɖe asrafo siwo katã le asaɖa me ŋuti la nya kɔtɛe be, susu si ta mele game ɖo koe nye be menye kristotɔ. 14 Eye nye gamenɔnɔ na be kristotɔ siwo katã le afi sia la megavɔ̃na na gamenɔnɔ o. Ke Aƒetɔ la de dzi ƒo na wo ale gbegbe be womegavɔ̃a gbeƒãɖeɖe nyanyuie la o.\n15 Nyateƒe wònye be ame aɖewo ɖea gbeƒã Kristo le ŋuʋaʋã kple dzrewɔwɔ ta, ke ame bubu aɖewo ɖea gbeƒã nya la kple dzitsinya nyui. 16 Ame evelia siawo wɔnɛ le lɔlɔ̃ me, elabena wonya be mele ga me le afi sia le nyanyui la ta ʋiʋli ŋuti. 17 Ame kemɛawo gblɔa Kristo ƒe nya la le ɖokuitɔdidi ta, ke menye tso dzi vavã me o, ke boŋ be yewoatsɔ xaxa akpe ɖe nye gaxɔmenɔnɔ ŋu. 18 Susu ka ke nu wole mawunya la gblɔm ɖo hã la, enye nyateƒe matrɔmatrɔ be wole gbeƒã ɖem Kristo ƒe nyanyui la, eye esia ta mekpɔa dzidzɔ ɖo.\n19 Manɔ dzidzɔkpɔkpɔ dzi ɖaa, elabena menya be zi ale si miele gbe dom ɖa ɖe tanye, eye Yesu Kristo ƒe Gbɔgbɔ la hã le kpekpem ɖe ŋunye la, esiawo katã ahe nyui vɛ nam, eye woawɔe be woaɖe asi le ŋutinye le gaxɔ me. 20 Mele lalam, eye mele mɔ kpɔm be nyemawɔ naneke atsɔ ado ŋukpe ɖokuinye o, ke boŋ manɔ klalo ɣe sia ɣi aɖe gbeƒã Kristo abe ale si mewɔnɛ tsã ene. Menya be, mele agbe o, meku o, made bubu Kristo ŋu. 21 Le gonyeme la, agbenɔnɔ nye mɔnukpɔkpɔ nam be mawɔ dɔ na Kristo. Ke ku gaɖe vi wu. 22 Ke nenye be agbenɔnɔ le ŋutilã me ana mɔnukpɔkpɔ geɖem be maɖe luʋɔwo na Kristo la, ekema nyemeganya ne agbe alo kue nyo wu o. 23 Ewɔna nam ɣe aɖewo ɣi be manɔ agbe, gake le ɣe bubu ɣiwo la, edzroam be maku, elabena medi vevie be mayi aɖanɔ Kristo gbɔ. O, adzɔ dzi nam sãa wu be manɔ kodzogbe afi sia! 24 Gake nyateƒe lae nye be mate ŋu ana kpekpeɖeŋu geɖe mi ne mele ŋutilã me. 25 Ɛ̃, ele eme be nye dɔwɔwɔ gahiã le agbe sia me, eya ta meka ɖe edzi be maganɔ agbe vie be makpe ɖe mia ŋuti miatsi ɖe edzi le xɔse me, eye miakpɔ dzidzɔ. 26 Nye agbenɔnɔ ado dzidzɔ na mi, eye wòana mɔnukpɔkpɔ mi be miakafu Yesu Kristo le ale si wòna megale agbe la ta, ne megava mia gbɔ.\n27 Ke nu ka kee adzɔ ɖe dzinye hã la, miɖo ŋku edzi ɣe sia ɣi be mianɔ agbe ɖe Kristo ƒe nyanyui la ŋu, ale be ne magakpɔ mi alo nyemakpɔ mi o hã la, manɔ ɖaseɖiɖi nyuiwo sɔŋ ko xɔm tso mia ŋuti be mi katã miele ɖeka le gbɔgbɔ me kple susu ɖeka sia be miaʋli nyanyui ƒe xɔse la ta 28 dzideƒotɔe, nu ka kee miaƒe futɔwo awɔ mi hã. Woakpɔ esia abe woƒe anyidzedze ƒe dzesi ene, ke miawo la, esia anye dzesi tso Mawu gbɔ be eli kpli mi, eye bena ena xɔxɔ mi. 29 Miawo la, menye Kristo dzi xɔxɔ se ƒe mɔnukpɔkpɔ ko wona mi o, ke boŋ be miakpe fu ɖe eta hã. 30 Mí katãe le avu sia wɔm ɖekae. Miekpɔ ale si mekpe fu ɖe eta va yi, eye fifia hã megale avu sesẽ aɖe wɔm abe ale si mienya nyuie ene.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greek Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian\nTOGBƆ be wogblɔa anyigbaʋuʋu gblẽnuwo kple tsiɖɔɖɔ siwo tsrɔ̃a ame gbogbowo ŋu nyawo bobobo le nyadzɔdzɔwo me hã la, ƒã hafi alesi dɔxɔleameŋuwo le kakam le adzame ŋu nyawo ɖina nenema le nyadzɔdzɔwo me. Togbɔ be ele alea hã la, “Red Cross/Red Crescent” (Atitsoga Dzĩ Kple Dzinu Xaxɛ Dzĩ) habɔbɔ ƒe June 2000 ƒe nyadzɔdzɔ aɖe gblɔ be: “Amesiwo gbegbe dɔxɔleameŋuwo (abe AIDS, asrã, dɔléle siwo naa gbɔgbɔ sesẽna kple mitsinyenye ene) wu la sɔ gbɔ zi gbɔ zi 160 sɔŋ wu amesiwo dzɔdzɔmefɔkuwo wu le ƒe si va yi me. Eye nɔnɔmea kpɔtɔ le gbegblẽm ɖe edzi.”\nNu eve koŋue wogblɔ be woawoe na xexlẽmea sɔ gbɔ nenema. Ðekae nye alesi AIDS si wua ame 300 gaƒoƒo ɖesiaɖe la le kakam madzudzɔmadzudzɔe. Peter Walker si nye afɔkuwo ŋu ɖoɖowɔwɔ dzikpɔla na Atitsoga Dzĩ Kple Dzinu Xaxɛ Dzĩ Habɔbɔwo ƒe Dukɔwo Dome Ƒuƒoƒo gblɔ be AIDS “meganye dɔléle dzro ko o, afɔkue wònye. Dɔléle si kakana dea afisiafi nenema la tsrɔ̃a dɔwɔlawo hegblẽa ganyawo dome.” Nu eveliae nye alesi dumeviwo ƒe lãmesẽgbɔkpɔnyawo dome le gbegblẽmee, eye wòwɔe be dɔléle xoxo aɖewo abe yɔmekpe, agbadza, kple asrã gale tɔtrɔm gbɔ kple adã. Le kpɔɖeŋu me, Asia dukɔ aɖe bua akɔnta fifia be ame 40,000 sɔŋ ŋue wole yɔmekpe kpɔm le yeyee ƒe sia ƒe. Le Ɣedzeƒe Europa dukɔ aɖe me la, amesiwo le agbadza xɔm dzi ɖe edzi zi gbɔ zi 40 le ƒe ewo siwo va yi me.\nGake nusi wɔ mo yaa enye be togbɔ be dɔxɔleameŋuwo trɔ zu afɔkuwo hã la, le nyateƒe me, dɔléle siwo woate ŋu axe mɔ na bɔbɔe wu ye wonye hafi. Le nyateƒe me la, nyatakaka la gblɔ be “anye ne woate ŋu azã United States dɔlar 5 ɖe ame ɖeka ɖesiaɖe ŋu atsɔ axe mɔ na” ame miliɔn 13 siwo dɔxɔleameŋuwo wu le ƒe 1999 me la dometɔ akpa gãtɔ ƒe kuku hafi. Ne ɖe xexeame ƒe dziɖuɖuwo alɔ̃ azã dɔlar 5 ɖe ame ɖeka ɖesiaɖe ƒe lãmesẽgbɔkpɔkpɔ ŋu—si katã ava nye dɔlar biliɔn 30—la, kpɔ amesiwo gbegbe ƒe kuku dzodzroe si woate ŋu axe mɔ na hafi ɖa!\nTogbɔ be ga home sia sɔ gbɔ hã la, meɖi naneke kura o ne míetsɔe sɔ kple ga si xexeame gblẽna ɖe dɔwɔna bubuwo ŋu. Le kpɔɖeŋu me, le ƒe aɖe si va yi medidi boo o me la, ga home si wozã le xexeame godoo ɖe asrafowo ŋu ɖo dɔlar biliɔn 864—si nye $144 zazã ɖe ame ɖeka ŋu. Wò ya bu ga gbogbo bubu si wogazãna tsɔ dzrana ɖo ɖe aʋawɔwɔ ŋu tsɔ wu be woazãe ɖe dɔléle nu tsitsi ŋu kpɔ! Ðewohĩ nya la koe nye be dɔxɔleameŋuwo nu tsitsi gbɔ ameƒomea ƒe ŋutete ŋu yi—menye gae meli o, ke boŋ susu deto aɖewo tae. Ne èbu eŋu kpɔ la, amegbetɔwo ƒe dziɖuɖuwo mate ŋu aɖo nu veviwo nɔƒe gbãtɔ gɔ̃ hã o.\n[Nɔnɔmetata Tsoƒe si le axa 12]\nX ray: New Jersey Medical School—National Tuberculosis Center\nPhoto of man coughing: WHO/Thierry Falise\nƉoe Ɖe Amewo Ɖoe Ɖe Amewo Dɔxɔleameŋuwo—Wogblẽa Nu Gake Woate Ŋu Axe Mɔ na Wo\ng01 8/8 axa 12


Yesaya 32 | Biblia Le Internet Dzi | Xexe Yeye Gɔmeɖeɖe\nFia kple amegãwo aɖu dzi hena ʋɔnu dzɔdzɔe dɔdrɔ̃ (1-8)\nNuxɔxlɔ̃ nyɔnu siwo metsɔ ɖeke le naneke me o (9-14)\nWoayra mí ne wokɔ gbɔgbɔ ɖe mía dzi (15-20)\n32 Kpɔ ɖa! Fia+ aɖu fia le dzɔdzɔenyenye me;+Eye amegãwo aɖu dzi hena ʋɔnu dzɔdzɔe dɔdrɔ̃. 2 Wo dometɔ ɖe sia ɖe anɔ abe sitsoƒe tso ya nuKple bebeƒe tso tsidzadza gã nu ene,Abe tɔsisiwo le kuɖiɖinyigba dzi+Kple agakpe gã ƒe vɔvɔli le anyigba si ƒu kplakplakpla dzi ene. 3 Ekema ame siwo kpɔa nu la ƒe ŋkuwo manyè atre o,Eye ame siwo sea nu la aƒu to anyi. 4 Ame siwo tsia klokloklo la ƒe dzi abu sidzedze ŋu,Eye kukɔlawo gɔ̃ hã ƒe aɖe aƒo nu eme nakɔ nyuie.+ 5 Womagayɔ movitɔwo be dɔmenyotɔwo azɔ o,Eye womagayɔ yakamewo be bubumewo o; 6 Elabena movitɔ agblɔ movinyawo,Eye wòaɖo nu vɔ̃ɖi wɔwɔ ɖe dzi me,+Ne wòana amewo nagbe xɔse* ahagblɔ nya tramawo ɖe Yehowa ŋu,Ne wòana dɔwuitɔ* natsi dɔmeɣi,Eye wòate tsi tsikɔwuitɔ. 7 Ke yakame ɖoa tame vɔ̃;+Edoa ŋukpenanuwɔwɔ ɖe ŋgɔNe wòatsɔ alakpanya agblẽ fukpelawo dome,+Ne ame dahe la gblɔ nya dzɔdzɔe gɔ̃ hã. 8 Ke dɔmenyotɔ bua dɔmenyonyo ŋu,Eye wònɔa dɔmenyonyo* dzi. 9 “Mi nyɔnu siwo li bɔkɔɔ, mitso, mise nye gbe! Mi nyɔnuvi siwo metsɔa ɖeke le naneke me o,+ miƒu to anyi ɖe nye nyawo ŋu! 10 Le ƒe ɖeka kple ŋkeke aɖewo megbe la, mi ɖekematsɔlemetɔ siawo miadzo nyanyanya,Elabena waintsetsexaɣi nu ayi evɔ womaƒo kutsetse aɖeke nu ƒu o.+ 11 Mi nyɔnu siwo li bɔkɔɔ, dzidzi neƒo mi! Mi ame siwo metsɔa ɖeke le naneke me o, midzo nyanyanya! Miɖe amama,Eye misa akpanya ɖe ali.+ 12 Miƒo akɔta miafa konyiLe agble nyuiawo kple wainka tsekuawo ta. 13 Elabena ŋù kple aŋɔka amie ɖe nye dukɔ ƒe anyigba dzi keŋ;Woavu atsyɔ dzidzɔkpɔxɔwo,Ɛ̃, du tsoaseye la katã dzi.+ 14 Elabena wogblẽ mɔ́ sesẽ la ɖi;Du si me hoowɔwɔ le la ɖi gbɔlo.+ Ofel+ kple gbetakpɔxɔ la siaa zu gbegbe tegbee,Ezu fefeƒe na gbetedziwoKple gbeɖuƒe na lãhawo,+ 15 Va se ɖe esime woakɔ gbɔgbɔ ɖe mía dzi tso dziƒo,+Eye gbegbe nazu atikutsetsebɔ,Eye woabu atikutsetsebɔ la ɖe avewo dome.+ 16 Ekema ʋɔnudɔdrɔ̃ dzɔdzɔe anɔ gbegbe,Eye dzɔdzɔenyenye axɔ aƒe ɖe atikutsetsebɔ la me.+ 17 Dzɔdzɔenyenye vavãtɔ me tsonu anye ŋutifafa,+Eye dzɔdzɔenyenye vavãtɔ ƒe kutsetse anye tomefafa kple dedienɔnɔ tegbee.+ 18 Nye dukɔ anɔ teƒe siwo ŋutifafa le,Aƒe siwo me dedienɔnɔ le kple teƒe siwo tomefafa kple dziɖeɖi le.+ 19 Ke kpetsi ana ave la nava anyi,Eye du la aɖo baba ɖe anyi keŋkeŋ. 20 Dzidzɔtɔwoe nye mi ame siwo le nu ƒãm ɖe tɔwo katã to,Mi ame siwo ɖea asi le nyitsuwo kple tedziwo ŋu.”*+\n^ Alo, “wòawɔ nu amemabumabutɔe.”\n^ Alo, “dɔwuitɔ ƒe luʋɔ.”\n^ Alo, “nyuiwɔwɔ.”\n^ Alo, “ɖea ka nyitsuwo kple tedziwo.”


GBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Persian Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian Urdu\nYESU gblɔ le eƒe Todzimawunya xɔŋkɔa me be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mateo 5:3, NW) Ðewohĩ èlɔ̃ ɖe nya sia dzi. Ame sia ame kloe dea dzesii be yehiã gbɔgbɔmenuwo, eye wòkpɔa mɔ be ne wonya su ye si ko la, yeakpɔ dzidzɔ le agbe me. Nu ka koŋue nya “gbɔgbɔmemenyenye” fia?\nNyagɔmeɖegbalẽ aɖe ɖe gbɔgbɔmemenyenye gɔme be, enye “dzesidede mawusubɔsubɔ dzidzenuwo alo kuku ɖe wo ŋu” kple “viviedodonu le mawusubɔsubɔ alo gbɔgbɔmenuwo gome.” Eya ta gɔmesese ɖekae le nyagbɔgblɔ siwo nye “gbɔgbɔmemenyenye,” “mawumemenyenye,” alo “fɔléle ɖe gbɔgbɔmenuwo ŋu” si. Be nàse nya sia gɔme nyuie la, bu kpɔɖeŋu sia ŋu kpɔ: Ne ame aɖe bi ɖe asitsatsa me la, wogblɔna be eléa fɔ ɖe asitsatsa ŋu. Nenema kee, ne ame aɖe dea asixɔxɔ gbɔgbɔmenuwo alo mawusubɔsubɔnyawo ŋu la, wogblɔna be eléa fɔ ɖe gbɔgbɔmenuwo ŋu.\nKe aleke ame wɔna nyea gbɔgbɔmeme vavãtɔ? Togbɔ be subɔsubɔhawo katã gblɔna be yewonya mɔ si dzi ame ato anye gbɔgbɔmeme hã la, nu siwo wo dometɔ ɖe sia ɖe fiana tso gbɔgbɔmemenyenye ŋu la to vovo. Ne Protestanttɔwo de kpekpe aɖe si wowɔna tsɔ dea dzo yeye amewo me ɖe woƒe dzixɔsewo ŋu la, wogblɔna be yewokpɔ ɖeɖe. Katolikotɔwo toa kɔminiɔxɔxɔ le sɔleme dzi dina be yewo kple Mawu dome nanɔ kplikplikpli. Buddhatɔwo dia gbɔgbɔmenumekɔkɔ to ŋugblemeyiyi dzi. Hindutɔwo dina be yewoavo tso gbugbɔgadzɔ atraɖii me to nuteameɖokuigbenɔnɔ dzi. Ðe nu siawo katã nana be ame zua gbɔgbɔmeme vavãtɔa? Ðe wo dometɔ aɖe te ŋu kpena ɖe ame ŋu le go sia mea?\nAme geɖe aɖo biabia siawo ŋu be ao. Ame siawo gblɔna be, gbɔgbɔmemenyenye fia be “woanye xɔsetɔ le ame ɖokui si,” si fia be woaxɔ mawu aɖe dzi se, evɔ womanye subɔsubɔha aɖeke me tɔ o. Ame bubuwo hã gblɔna be gbɔgbɔmemenyenye medo ƒome aɖeke kple fɔléle ɖe mawusubɔsubɔ ŋu o, ke boŋ enye didi be susumekɔdzeanyi kple gɔmesese si le agbea ŋu nasu ame si. Wogblɔna be mehiã be ame siwo dina be yewoanye gbɔgbɔmemewo la nanye subɔsubɔha aɖeke me tɔ o. Ke boŋ nu si wohiã koe nye be woadzro wo ɖokui kple woƒe seselelãme ememetɔwo me. Agbalẽŋlɔla aɖe gblɔ be: “Gbɔgbɔmemenyenye vavãtɔ nye nu si ŋu wokena ɖo le ame ɖokui me. Enye ale si nèlɔ̃a ame siwo dome nèle, kple ale si nèwɔa nu ɖe wo ŋu. Womate ŋu ake ɖe eŋu le sɔlemeha aɖeke me alo dzixɔse aɖewo ƒe ame si nɔnɔ me o.”\nEme kɔ ƒãa be, susu vovovowoe le amewo si ku ɖe gbɔgbɔmemenyenye ŋu. Togbɔ be wota agbalẽ akpe geɖewo be woatsɔ afia mɔ siwo dzi ame ato anye gbɔgbɔmeme vavãtɔ hã la, wo xlẽlawo mesena le wo ɖokui me be yewoɖo taɖodzinu ma gbɔ o, eye wotɔtɔna. Gake agbalẽ aɖe li, si me mɔfiame siwo ŋu kakaɖedzi le ku ɖe gbɔgbɔmenuwo ŋu la le. Enye agbalẽ si me kpeɖodziwo le be Mawu ƒe gbɔgbɔ mee wòtso. (Timoteo II, 3:16) Na míakpɔ nu si agbalẽ ma, si nye Biblia la, gblɔ tso nu si gbɔgbɔmemenyenye fia ŋu kple asixɔxɔ si le eŋu la ɖa.


Afi Si Wokpɔa Ga Le Na Fiaɖuƒea Ƒe Dɔwo Wɔwɔ | Mawu Fiaɖuƒe\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nAfi Si Wokpɔa Ga Le Na Fiaɖuƒea Ƒe Dɔwo Wɔwɔ\nNu si ta Yehowa ƒe amewo dzɔa nu tsɔ kpea asi ɖe Fiaɖuƒea ƒe dɔwo ŋu kple ale si wowɔa esiae\n1, 2. (a) Aleke Nɔviŋu- tsu Russell ɖo nya ŋu na osɔfo aɖe si di be yeanya ale si wowɔna kpɔa ga tsɔ kpɔa Biblia Nusrɔ̃viwo ƒe dɔwo dzi? (b) Nu kawo mee míadzro le ta sia me?\nGBE ɖeka la, Tɔtrɔ Yeye Sɔlemehaa ƒe osɔfo aɖe te ɖe Nɔviŋutsu Charles T. Russell ŋu hebiae be aleke wowɔna kpɔa ga tsɔ kpɔa Biblia Nusrɔ̃viwo ƒe dɔwo dzii hã.\nNɔviŋutsu Russell gblɔ nɛ be: “Míetsɔa nudzɔgbawo tsanae o.”\nOsɔfoa biae be: “Ke afi kae míekpɔa gaa le?”\nNɔviŋutsu Russell ɖo eŋu nɛ be: “Ne meto nyateƒea na wò hã, maxɔ edzi ase o. Nyaa koe nye be ne ɖetsɔlemetɔwo va la, míetsɔa agba ɖoa ŋɔtinu na wo dometɔ aɖeke o. Gake wonya be míezãa ga. Eya ta wogblɔna na wo ɖokuiwo be, ‘Wozãa ga ɖe xɔ sia ŋu . . . Aleke nye hã mate ŋu akpe asi ɖe gazazã sia ŋui?’”\nÐeko osɔfoa ke nu ɖe te le Nɔviŋutsu Russell kpɔm dũu.\nRussell yi edzi be: “Nyateƒea ŋutɔŋutɔ koe ma tom mele na wò. Woawo ŋutɔ koe bianam be, ‘Mate ŋu adzɔ nu vi aɖe atsɔ akpe asi ɖe dɔa ŋua?’ Ne Aƒetɔ la yra ame aɖe eye wòkpɔ nu vi aɖe la, edina be yeazãe atsɔ akpe asi ɖe Aƒetɔ ƒe dɔa ŋu. Ne nu mele ame aɖe si o la, nu ka tae míazi edzi be wòadzɔ nu?” *\n2 “Nyateƒea ŋutɔŋutɔ” koe ma Nɔviŋutsu Russell to nɛ vavã. Tso blema ke la, lɔlɔ̃nu faa nudzɔdzɔwoe Mawu ƒe amewo tsɔna kpea asi ɖe tadedeagu vavãtɔ ŋu. Míadzro esia ƒe kpɔɖeŋu siwo le Ŋɔŋlɔawo me la dometɔ aɖewo kple ale si míele esia wɔm egbeae la me le ta sia me. Ne míele ale si wowɔna kpɔa ga na Fiaɖuƒea ƒe dɔwo egbea me dzrom la, anyo be mía dometɔ ɖe sia ɖe nabia eɖokui be, ‘Aleke mate ŋu akpe asi ɖe Fiaɖuƒedɔa ŋuti gazazãwo ŋui?’\n“Ame Sia Ame, Si Lɔ̃ Tso Dzi Me Faa La, Nadzɔ Nu”\n3, 4. (a) Kakaɖedzi kae le Yehowa si ku ɖe esubɔla vavãwo ŋu? (b) Aleke Israel viwo kpe asi ɖe avɔgbadɔa tutu ŋui?\n3 Yehowa ka ɖe esubɔla vavãwo dzi. Enya be ne wona mɔnukpɔkpɔ wo la, lɔlɔ̃ na Mawu aʋã wo woatsɔ dzidzɔ adzɔ nu faa tso dzi me. Mina míadzro esia ƒe kpɔɖeŋu eve si Israel viwo ɖo le blema la me kpɔ.\n4 Esi Yehowa ɖe Israel viwo tso Egipte megbe la, ebia tso wo si be woatu avɔgbadɔ si woate ŋu akaka ahatu ɖe teƒe bubu bɔbɔe la hena tadedeagu. Ale si woatui kple nu siwo woade eme siaa bia nunɔamesi geɖe zazã. Yehowa bia tso Mose si be wòana mɔnukpɔkpɔ dukɔa be woakpe asi ɖe dɔ sia ŋu. Egblɔ be: “Ame sia ame, si lɔ̃ tso dzi me faa la, nadzɔ nu na Yehowa.” (2 Mose 35:5) Aleke dukɔa wɔ nui esi wònye be ɖeko wodo le kluvinyenye sesẽ me teti koe nye ema? (2 Mose 1:14) Wokpe asi ɖe dɔa ŋu wòwɔ nuku ŋutɔ, elabena wotsɔ sika, klosalo, kple kesinɔnu bubu siwo le wo si la na faa. Ðewohĩ nu siawo dometɔ geɖe nye esiwo woxɔ tso Egiptetɔ siwo wonye kluvi na tsã la gbɔ. (2 Mose 12:35, 36) Israel viawo ƒe nudzɔdzɔawo va sɔ gbɔ ale gbegbe be ɖe wova ɖo asi wo dzi be woadzudzɔ “nunanawo tsɔtsɔ vɛ.”—2 Mose 36:4-7.\n5. Aleke Israel viwo wɔ nui esi David na mɔnukpɔkpɔ wo be woadzɔ nu atsɔ akpe asi ɖe gbedoxɔa tutu ŋu?\n5 Anɔ abe ƒe 475 megbe la, David tsɔ eya ŋutɔ ƒe “sika kple klosalo” na be yeatsɔ akpe asi ɖe gbedoxɔa tutu ŋu. Esiae nye xɔ gbãtɔ si wotu ɖe teƒe aɖe koŋ na tadedeagu vavãtɔ le anyigba dzi. David na mɔnukpɔkpɔ Israel vi bubuawo hã be woadzɔ nu, esi wòbia wo be: “Ame kae lɔ̃ le eɖokui si be, yeana nu Yehowa egbea?” Dukɔ la mehe ɖe megbe kura o, “wona nu Yehowa tso dzi blibo me faa.” (1 Kron. 29:3-9) Esi David nya be Yehowa ŋutɔ gbɔe nu siawo katã tso ta la, egblɔ nɛ le gbedodoɖa me be: “Nuwo katã tso gbɔwò, eye asiwò me míexɔ wo le hetsɔ na wò.”—1 Kron. 29:14.\n6. Nu ka tae míate ŋu agblɔ be ga geɖe hiã le Fiaɖuƒea ƒe dɔwo wɔwɔ me egbea, eye nyabiase kawoe fɔ ɖe te?\n6 Mose loo alo David mezi Mawu ƒe amewo dzi be woadzɔ nu o. Ke boŋ woawo ŋutɔwo koe dzɔ nu faa tso dzi me. Ke egbe ya ɖe? Míenya nyuie be ga geɖe hiã be woatsɔ awɔ Mawu Fiaɖuƒea ƒe dɔwo. Ga geɖe hiã hafi woate ŋu ata Biblia kple Biblia srɔ̃gbalẽwo, atu míaƒe tadeaguƒewo kple alɔdzedɔwɔƒewo ahalé be na wo, alo ana kpekpeɖeŋu siwo hiã kpata la mía nɔvi siwo dzi afɔku dzɔ ɖo. Eya ta esia fɔ nyabiase vevi aɖewo ɖe te: Aleke míewɔna kpɔa ga na nu siawo wɔwɔ? Ðe wòle be woazi Fia la yomedzelawo dzi hafi woadzɔ nua?\n“Míaɖe Kuku Alo Aƒo Koko Na Amegbetɔwo Gbeɖe Be Woana Gakpekpeɖeŋu Mí O”\n7, 8. Nu ka tae Yehowa ƒe amewo meɖea kuku na amewo be woadzɔ ga na yewo o?\n7 Kristodukɔa ƒe sɔlemehawo tsɔ mawusubɔsubɔ wɔ gadimɔnui, gake Nɔviŋutsu Russell kple eƒe zɔhɛwo ya gbe be yewomawɔ nu nenema o. Esi Russell dze Gbetakpɔxɔ tata gɔme la, egblɔ le tata evelia me, le tanya si nye, “Miedi Be Yewoayi Edzi Axɔ Zion Gbetakpɔxɔa?” te be: “Míexɔe se be YEHOWAE le megbe na ‘Zion Gbetakpɔxɔ’ la, eye esi wòle alea ta la, míaɖe kuku alo aƒo koko na amegbetɔwo gbeɖe be woana gakpekpeɖeŋu mí o. Ne Eya ame si gblɔ be: ‘Tɔnyee sika kple klosalo siwo katã le towo dzi nye’ la do kpo ga si míehiã la tsɔtsɔ na mí la, ke míase egɔme be ɣeyiɣia de be míatɔ te etata gbɔ.” (Hag. 2:7-9) Ƒe 130 kple edzivɔe nye esia va yi, gake wometɔ te Gbetakpɔxɔ tata kpɔ o, eye wɔna mevɔ le habɔbɔ si le etam hã ŋu kpɔ o!\n8 Yehowa ƒe amewo meɖea kuku na amewo be woadzɔ ga na yewo o. Wometsɔa nudzɔgbawo tsana alo ɖoa lɛta ɖe amewo be woadzɔ nu o. Womewɔa ɖoɖo ɖe gadimɔnuwo, abe nuŋeŋezãwo, nu ewolia, alo dzigbenudzɔdzɔwo ene hã ŋu o. Wolé nya si wogblɔ le Gbetakpɔxɔ me ɣeyiɣi didi aɖee nye esia la me ɖe asi be: “Míebui gbeɖe kpɔ be esɔ be míabia ga be míatsɔ awɔ Aƒetɔ la ƒe dɔa abe ale si sɔlemehawo wɔnɛ ene o . . . Míawo ya míekpɔe be ayemɔ vovovo siwo dzi wotona xɔa ga le amewo si le Aƒetɔ la ƒe ŋkɔ me la mesɔ o, eye esia medzea Aƒetɔ la ŋu o. Aƒetɔ la meyrana ɖe ame siwo si woxɔ ga siawo le loo alo nu siwo wotsɔa ga siawo wɔna la dzi o.” *\n“Ame Sia Ame Newɔ Abe Ale Si Wòɖo Le Eƒe Dzi Me Ene”\n9, 10. Susu siwo ta míedzɔa nu tso dzi me faa dometɔ ɖeka ɖe?\n9 Mehiã kura be woazi mí Fiaɖuƒea teviwo dzi egbea hafi míadzɔ nu o. Ke boŋ míetsɔa dzidzɔ dzɔa ga kple nunɔamesi bubuwo tsɔ kpea asi ɖe Fiaɖuƒea ƒe dɔwo ŋu. Nu ka tae míedzɔa nu faa tso dzi me? Susu etɔ̃ aɖewo tae.\n10 Gbã la, míedzɔa nu faa elabena míelɔ̃ Yehowa eye míedi be míawɔ ‘nu si dzea eŋu.’ (1 Yoh. 3:22) Edzea Yehowa ŋu ŋutɔ ne esubɔlawo dzɔ nu faa tso dzi me. Mina míadzro nya siwo apostolo Paulo gblɔ tso Kristotɔwo ƒe nudzɔdzɔ ŋu la me kpɔ. (Mixlẽ 2 Korintotɔwo 9:7.) Kristotɔ vavã mehena ɖe megbe le nudzɔdzɔ ŋu alo tsɔa dzizizi wɔnɛ o. Ke boŋ edzɔa nu le esi “wòɖo le eƒe dzi me” be yeadzɔe ta. * Esia fia be edea ŋugble tso hiahiã si li kple akpa si wòate ŋu awɔ le eme ŋu hafi dzɔa nu. Yehowa melɔ̃a nu le ame siawo tɔgbi gbɔ o, elabena “ame si naa nu kple dzidzɔ lae Mawu lɔ̃na.” Woɖe nya sia gɔme le Biblia aɖe me be: “Mawu lɔ̃a ame siwo lɔ̃a nunana.”\nMía nɔvi sue siawo hã tsɔ dzidzɔ le nu dzɔm le Mozambique\n11. Nu kae ʋãa mí míetsɔa míaƒe nu nyuitɔwo kekeake naa Yehowa?\n11 Evelia, míedzɔa nu faa be míatsɔ ada akpe na Yehowa ɖe ale si wòyraa mí le mɔ geɖe nu la ta. Mina míadzro Mose ƒe Sea me gɔmeɖose aɖe si kpe ɖe Israel viwo ŋu wodzro wo ɖokuiwo me la me kpɔ. (Mixlẽ 5 Mose 16:16, 17.) Wobia tso Israel ŋutsu ɖe sia ɖe si be ne ele ŋkekenyui siwo woɖuna zi etɔ̃ le ƒea me ɖuƒe yim la, wòatsɔ nunana aɖewo ɖe asi ‘le ale si Yehowa yrae nu.’ Eya ta hafi ŋutsu ɖe sia ɖe nade ŋkekenyui aɖe la, ele be wòade ŋugble tso ale si Yehowa yrae ŋu ahadzro eƒe dzi me akpɔe ɖa be nu nyuitɔ kekeake kawoe yeate ŋu atsɔ ana Yehowa hã. Nenema kee ne míawo hã míede ŋugble tso mɔ vovovo siwo nu Yehowa yraa mí le ŋu la, eʋãa mí be míatsɔ míaƒe nu nyuitɔwo kekeake anɛ. Nu siwo míedzɔna kple mɔ bubu siwo dzi míetona naa nu tso dzi blibo me la ɖea ale si gbegbe míekpɔa ŋudzedze ɖe ale si Yehowa le mía yramee ŋu la fiana.—2 Kor. 8:12-15.\n12, 13. Aleke míaƒe nudzɔdzɔwo ɖenɛ fiana be míelɔ̃ míaƒe Fia la, eye nu agbɔsɔsɔme kae ame sia ame dzɔna?\n12 Etɔ̃lia, míetoa míaƒe nudzɔdzɔwo dzi ɖenɛ fiana be míelɔ̃ míaƒe Fia Yesu Kristo. Le mɔ ka nu? De dzesi nya si Yesu gblɔ na eƒe nusrɔ̃lawo le eƒe anyigbadzinɔnɔ ƒe zã mamlɛtɔ me. (Mixlẽ Yohanes 14:23.) Yesu gblɔ be: “Ne ame aɖe lɔ̃am la, alé nye nya la me ɖe asi.” Yesu ƒe “nya” la ƒe akpa vevi aɖee nye se si wòde be míaɖe gbeƒã Fiaɖuƒe ŋuti nya nyuia le anyigba bliboa dzi. (Mat. 24:14; 28:19, 20) Míeléa “nya” ma me ɖe asi ne míewɔa míaƒe ŋutete katã le asikpekpe ɖe Fiaɖuƒegbeƒãɖeɖedɔa ŋu me, eye míate ŋu awɔ esia to míaƒe ɣeyiɣi, ŋusẽ, kple nunɔamesiwo zazã dzi. Míetoa esia dzi ɖenɛ fiana be míelɔ̃ Mesia Fia la.\n13 Ɛ̃, mí Fiaɖuƒea tevi wɔnuteƒewo míedina be míadzɔ nu tso dzi blibo me atsɔ akpe asi ɖe Fiaɖuƒea ŋu. Aleke míewɔa esiae? Ame sia ame ŋutɔe tsoa nya me le esia ŋu. Ame sia ame dzɔa nu le eƒe ŋutete nu. Míenya be nu mede míaƒe haxɔsetɔwo dometɔ geɖe dzi tututu o. (Mat. 19:23, 24; Yak. 2:5) Gake nyanya be Yehowa kple Via wodea asixɔxɔ nu suetɔ kekeake si míate ŋu adzɔ tso dzi blibo me ŋu ate ŋu afa akɔ na mía nɔvi siawo.—Marko 12:41-44.\nAleke Wodzɔa Gawoe?\n14. Ƒe geɖe va yi la, nu kae Yehowa Ðasefowo biana be amewo nawɔ hafi axɔ míaƒe agbalẽwo?\n14 Ƒe geɖe va yi la, Yehowa Ðasefowo kaa ga home aɖe koŋ be amewo nadzɔ hafi axɔ míaƒe Biblia srɔ̃gbalẽwo. Ga home si wokana la le sue ale gbegbe be ame siwo dzi nu mede o gɔ̃ hã ate ŋu axɔ agbalẽawo. Gake ne Fiaɖuƒegbeƒãɖelawo kpɔe be ame aɖe tsɔ ɖe le nyaa me gake ga mele esi wòana ɖe agbalẽa ta o la, wolɔ̃na faa tsɔa agbalẽa nɛ. Woƒe didi vevitɔe nye be woatsɔ agbalẽawo na dzinyuitɔ siwo axlẽe wòaɖe vi na wo.\n15, 16. (a) Tɔtrɔ yeye kae Dɔdzikpɔhaa wɔ le mɔ si dzi míato ana agbalẽ amewoe ŋu tso ƒe 1990 me? (b) Aleke míewɔa lɔlɔ̃nu faa nudzɔdzɔwoe? (Kpɔ aɖaka si nye “ Aleke Wozãa Míaƒe Nudzɔdzɔwoe?” hã.)\n15 Tso ƒe 1990 me la, Dɔdzikpɔhaa trɔ asi le mɔ si dzi míato ana agbalẽ amewoe ŋu. Woɖoe be tso ƒe ma me le United States la, womagaka ga aɖeke ɖe míaƒe agbalẽawo ŋu azɔ o, ke boŋ ame siwo axɔe la nawɔ lɔlɔ̃nu faa nudzɔdzɔ ɖe eta. Woŋlɔ lɛta ɖo ɖe hamewo katã le dukɔ ma me heɖe nu me be: “Tso fifia dzi la, womagaka ga aɖeke koŋ, alo ahe susu yi ga home aɖe gɔ̃ hã dzi, be gbeƒãɖelawo alo ame siwo tsɔa ɖe le míaƒe agbalẽwo me la nana ɖe magazineawo kple agbalẽ bubuawo ta o. . . . Ne ame aɖe ŋutɔ di be yeawɔ lɔlɔ̃nu faa nudzɔdzɔ atsɔ akpe asi ɖe Biblia fiafia dɔa ŋu la, ate ŋu awɔe faa, gake mele be woakpɔ mɔ be ame nawɔ esia kokoko hafi axɔ agbalẽa o.” Tɔtrɔ yeye sia na wòva dze ƒãa be mawusubɔsubɔdɔ si wotsɔa lɔlɔ̃nu faa nudzɔdzɔwo doa alɔe ye wònye wɔm míele eye be “míetsɔa Mawu ƒe nya la tsaa asi” o. (2 Kor. 2:17) Esi ƒeawo va nɔ yiyim la, wova dze ɖoɖo yeye sia gɔme le dukɔ bubuwo hã me va se ɖe esime wòxɔ xexea me katã.\n16 Aleke míewɔa lɔlɔ̃nu faa nudzɔdzɔwoe? Wodaa nudzɔɖakawo ɖe Yehowa Ðasefowo ƒe Fiaɖuƒe Akpatawo me ŋuɖɔɖotɔe be wòagahe amewo ƒe susu o. Ame siwo lɔ̃ ate ŋu adzɔ nu ade eme, alo aɖo woƒe nudzɔdzɔawo ɖe dɔwɔha siwo Yehowa Ðasefowo zãna le se nu la dometɔ ɖeka tẽe. Ƒe sia ƒe la, wotaa nyati aɖe ɖe Gbetakpɔxɔ me tsɔ ɖea ale si míate ŋu awɔ lɔlɔ̃nu faa nudzɔdzɔ siawo ƒomevi la me.\nAleke Wozãa Gawoe?\n17-19. Ðe ale si wozãa míaƒe nudzɔdzɔwo ɖe nu siwo gbɔna ŋui me (a) xexea me katã ƒe dɔa, (b) Fiaɖuƒe Akpatawo tutu le xexea me katã, kple (d) hamea ƒe gazazãwo.\n17 Xexea me katã ƒe dɔa. Wozãa ga siwo míedzɔna ƒe ɖe tsɔ kpɔa xexea me katã ƒe gbeƒãɖeɖedɔa ŋuti gazazãwo gbɔ. Gazazã siawo dometɔ aɖewoe nye ga siwo wozãna ɖe agbalẽwo tata kple wo mama le xexea me godoo, alɔdzedɔwɔƒewo alo Betel ƒewo tutu kple beléle na wo, kple teokrasi suku vovovoawo wɔwɔ ŋu. Tsɔ kpe ɖe ŋu la, wozãa ga ɖe dutanyanyuigblɔlawo, dzikpɔla mɔzɔlawo, kple mɔɖela veviwo ƒe nuhiahiãwo gbɔ kpɔkpɔ ŋu. Wozãa míaƒe nudzɔdzɔwo tsɔ naa kpekpeɖeŋu siwo hiã kpata la mía nɔvi siwo dzi afɔkuwo dzɔ ɖo hã. *\n18 Fiaɖuƒe Akpatawo tutu le xexea me katã. Habɔbɔa zãa míaƒe nudzɔdzɔawo ƒe ɖe hã tsɔ tua Fiaɖuƒe Akpata na hame siwo hiãe alo adzra esi le wo si xoxo la ɖo na wo. Esi hameawo yia edzi dzɔa nu ta la, esia wɔnɛ be habɔbɔa gakpɔa ga tsɔ tua akpata na hame bubu siwo hiãe. *\n19 Hamea ƒe gazazãwo gbɔ kpɔkpɔ. Wozãa hamea ƒe nudzɔdzɔwo hã tsɔ kpɔa Fiaɖuƒe Akpataa ŋuti gazazãwo gbɔ. Hamemetsitsiwo ate ŋu awɔ ɖoɖo hã be hamea nanɔ ga aɖe ɖom ɖe alɔdzedɔwɔƒea atsɔ akpe asi ɖe xexea me katã ƒe dɔa ŋu. Ne woawɔ esia la, ele be woatsɔe aɖo hamea ŋkume gbã. Ne hamea da asi ɖe edzi la, ke woate ŋu anɔ gaa ɖom ɖa. Nɔviŋutsu si kpɔa hamea ƒe ganyawo dzi la wɔa nuŋlɔɖi tso hamea ƒe nudzɔdzɔawo kple ale si wozã woe ŋu ɣleti sia ɣleti woxlẽna na hamea.\n20. Aleke míate ŋu atsɔ ‘míaƒe nu vevitɔwo’ ade bubu Yehowa ŋui?\n20 Ne míede ŋugble tso ga si gbegbe wozãna ɖe Fiaɖuƒegbeƒãɖeɖe kple nusrɔ̃lawɔwɔ dɔa ŋu le xexea me katã ŋu la, eʋãa mí be ‘míatsɔ míaƒe nu vevitɔwo ade bubu Yehowa ŋu.’ (Lod. 3:9, 10) Míenyae be míaƒe nu vevitɔwo ƒe ɖewoe nye míaƒe ŋusẽ, susu me ŋutetewo, kple Mawu ŋuti sidzedze si su mía si. Míedina be míawɔ nu siawo ŋu dɔ bliboe le Fiaɖuƒedɔa me. Gake ele be míaɖo ŋku edzi be míaƒe ŋutilãmenunɔamesiwo hã nye míaƒe nu vevitɔwo. Mina míaɖoe kplikpaa be míayi edzi adzɔ nu ale si míate ŋui, ɣesiaɣi si míate ŋui. Míetoa míaƒe lɔlɔ̃nu faa nudzɔdzɔ siawo dzi dea bubu Yehowa ŋu hekpea asi ɖe Mesia Fiaɖuƒea ƒe dɔwo ŋu.\n^ mm. 10 Edze le July 15, 1915 ƒe Gbetakpɔxɔ me, axa 218-219.\n^ mm. 8 Edze le August 1, 1899 ƒe Gbetakpɔxɔ me, axa 201.\n^ mm. 10 Agbalẽnyala aɖe gblɔ be Helagbe me nya si gɔme woɖe be “wòɖo le eƒe dzi me” la he susu yi ale si ame awɔ ɖoɖo ɖe nane ŋu koŋ be yeawɔ dzi. Egblɔ kpee be: “Togbɔ be dzidzɔ aɖe yɔa ame me le ɣeyiɣi si tututu me wòdzɔ nu hã la, ele be wòanye nu si ŋu wòwɔ ɖoɖo ɖo do ŋgɔ hewɔnɛ ɖe ɖoɖo aɖe koŋ nu.”—1 Kor. 16:2.\n^ mm. 17 Àte ŋu akpɔ kpekpeɖeŋunadɔ si míewɔna ŋuti nyawo le Ta 20 lia me.\n^ mm. 18 Àte ŋu akpɔ Fiaɖuƒe Akpata tutu ŋuti nyatakakawo le Ta 19 lia me.\nNu kae nàte ŋu asrɔ̃ tso ame siwo dzɔ nu wotsɔ tu avɔgbadɔa kple gbedoxɔa la ƒe kpɔɖeŋuawo me?\nNu ka tae Fiaɖuƒea teviwo tsɔa dzidzɔ dzɔa ga kple nunɔamesi bubuwo egbea be woatsɔ akpe asi ɖe Fiaɖuƒea ƒe dɔwo ŋu?\nAleke nàte ŋu akpe asi ɖe nu siwo gbegbe wɔm Fiaɖuƒea le egbea ŋui?\nALEKE WOZÃA MÍAƑE NUDZƆDZƆWOE?\nFIAÐUƑEA ƑE DƆWO ÐEÐE KO ŊUE WOZÃA MÍAƑE NUDZƆDZƆWO KATÃ ÐO\nWozãa ga ɖe agbalẽwo tata kple wo ɖoɖo ɖa kpakple nu siwo wodana ɖe Internet dzi ŋu\nHAMEA ƑE GAZAZÃWO\nWozãa ga ɖe Fiaɖuƒe Akpataa zazã ŋu fewo, beléle nɛ, kple ga ɖe sia ɖe si dzi hamea da asi ɖo be yewoaxe ŋu *\nFIAÐUƑE AKPATAWO TUTU\nTso ƒe 1999 va ɖo ƒe 2013 me la, wotu Fiaɖuƒe Akpata 26,849 sɔŋ le dukɔ siwo me ganyawo mede ame dzi le o me\nKPEKPEÐEŊUNANA NE AFƆKUWO DZƆ\n(Kpɔ aɖaka si le axa 214-215)\nAME SIWO LE ƔEYIƔIAWO KATÃ ƑE SUBƆSUBƆDƆ TƆXƐ WƆM\nWozãa ga ɖe ame siawo ƒe nuhiahiã veviwo, abe mlɔƒe, nuɖuɖu kple lãmesẽnyawo ene ŋu\nDukɔwo Dome Xɔtudɔwɔlawo Kple Fiaɖuƒe Akpata Tuha Me Tɔwo\nALƆDZEDƆWƆƑEWO KPLE GBEGƆMEÐEDƆWƆƑEWO\n^ mm. 64 Afi sia afi si Yehowa Ðasefowo ƒoa ƒu le hena tadedeagu la, wowɔa ɖoɖo ɖe nudzɔdzɔ ŋu, gake ɖoɖo sia ate ŋu ato vovo vie le dukɔ ɖe sia ɖe me.\nMƆ SIWO DZI NÀTE ŊU ATO ADZƆ NU\nNUDZƆDZƆWO ÐOÐO ÐE HABƆBƆA TẼE\n(ate ŋu anye ga alo gaxɔgbalẽvi ɖoɖo ɖa, alo nudzɔdzɔwo ɖoɖo ɖa to jw.org dzi)\nAƑEWO KPLE NUNƆAMESI BUBU SIWO MENYE GA O\nDOMENYINUWO KPLE NUNANAÐOÐO SI ME WOÐEA NANE LE NA NUNALAA\nKpɔ ale si nàte ŋu adzɔ nu atsɔ ado alɔ Yehowa Ðasefowo ƒe xexea me katã ƒe dɔa be woakpɔ amewo ƒe ŋutilã kple gbɔgbɔ me nuhiahiãwo gbɔ.\nKpɔ ale si míazã míaƒe ɣeyiɣiwo, ga, ŋusẽ kple dzɔdzɔmeŋutetewo atsɔ ado Mawu Fiaɖuƒea ɖe ŋgɔ.


Romatɔwo 14 - Holy Bible [Ewe Bible 1913] - (Rom 14)\nKe amesi gbɔdzɔ le xɔse me la, mixɔe, gake menye bene miahe nya le tamesusu vovovowo ŋuti o.\nAme ɖeka xɔna sena bena, yeate ŋu aɖu nusianu, ke amesi gbɔdzɔ la, ama ko wòɖuna.\nAmesi dua nu la, nagaɖo vlo amesi meɖua nu o la o; eye amesi meɖua nu o la, nagadrɔ̃ ʋɔnu amesi ɖunɛ la o, elabena Mawu xɔe.\nWò la, ameka nènye be, nèdrɔ̃a ʋɔnu ame bubu ƒe dɔla? Ye ŋutɔ ƒe aƒetɔ wòle tsitre na, alo wòdze anyi na; gake anɔ tsitre, elabena Mawu ate ŋu alée ɖe tsitre.\nAme ɖeka bua ŋkeke ɖeka wua ŋkeke bubu, ke ame bubu bua ŋkeke sia ŋkeke sɔsɔe. Amesiame nakpɔ kakaɖedzi le ye ŋutɔ ƒe tamesusu me.\nAmesi bua ŋkeke la, ebunɛ na Aƒetɔ la; eye amesi mebua ŋkeke o la. Aƒetɔ lae mebunɛ na o. Amesi ɖua nu la, eɖunɛ na Aƒetɔ la, elabena eda akpe na Mawu; eye amesi meɖua nu o la, Aƒetɔ lae meɖunɛ na o, eye wodaa akpe na Mawu.\nElabena mia dome amea ɖeke mele agbe na eɖokui o, eye amea ɖeke mekuna na eɖokui o.\nElabena ne míele agbe la, miele agbe na Aƒetɔ la, eye ne mieku la, mieku na Aƒetɔ la. Azɔ nenye míele agbe alo mieku la. Aƒetɔ la tɔ míenye.\nElabena esia ŋuti Kristo ku, eye wògagbɔ agbe ɖo, bene wòaɖu Aƒetɔ ɖe ame kukuwo kple ame gbagbewo siaa dzi.\nKe wò la, nukaŋuti nèdrɔ̃a ʋɔnu nɔviwò mahã? Alo wò hã, nukaŋuti nèdo vlo nɔviwò mahã? Elabena mi katã míava nɔ tsitre ɖe Kristo ƒe ʋɔnudrɔ̃zikpui la ŋgɔ.\nElabena woŋlɔ ɖi bena; „Aƒetɔ la gblɔ be: Meta nye agbe: Woadze klo sia klo nam, eye aɖe sia aɖe aʋu me na Mawu.“\nEyata azɔ mía dome ɖesiaɖe abu akɔnta le ye ŋutɔ ɖokui ŋuti na Mawu.\nAzɔ la migana miadrɔ̃ ʋɔnu mía nɔewo o, hafi midrɔ̃ ʋɔnu le nusia ŋuti boŋ bena, amea ɖeke nagatsɔ nukikli alo nuɖiaɖia ada ɖe nɔvia ƒe mɔ dzi o.\nMenyae, eye mekpɔ kakaɖedzi le Aƒetɔ Yesu me bena, naneke menye kɔgblẽɖonu le eɖokui si o, negbe amesi ke bua nane kɔgblẽɖonu la, eyama wòzu kɔgblẽɖonu na.\nKe ne nɔviwò le nu xam le wò nuɖuɖu ŋuti la, ekema megale zɔzɔm le lɔlɔ̃ la nu o. Megatsɔ wò nuɖuɖu tsrɔ̃ ame ma, si la Kristo ku ɖo la o!\nAzɔ la migana woagblɔ busunya ɖe miaƒe nu nyui la ŋuti o!:\nElabena mawufiaɖuƒe la menye nuɖuɖu kple nunono o, ke dzɔdzɔenyenye kple ŋutifafa kple dzidzɔ le Gbɔgbɔ kɔkɔe me boŋ ye.\nElabena amesi ke subɔa Kristo le nusiawo me la, eƒe nu nyoa Mawu ŋu, eye wòdzea amewo ŋu.\nEyata azɔ minɛ míanɔ nusiwo nye ŋutifafatɔ kple nusiwo woatsɔ atu ame nɔewo la yome?\nMegagblẽ Mawu ƒe dɔwɔwɔ le nuɖuɖu ta o! Nusianu ŋuti kɔ hafi; gake la enye vɔ̃ na amesi ɖui le nuɖiaɖia me.\nEnyo bena, màɖu lã o, eye màno aha hã o, alo mawɔ nane, si nɔviwò klina alo wòɖia enu alo wògbɔdzɔna le eŋuti la o.\nWò la, xɔse, si le asiwò la, nanɔ asiwò na wò ŋutɔ le Mawu ŋku me. Woayra amesi medrɔ̃ ʋɔnu eɖokui le nusi wòdo kpɔ wòdze la ŋuti o.\nKe amesi le ɖi kem, ne eɖui la, wobu fɔe, elabena èwɔ nusi metso xɔse me o; ke nusianu, si metso xɔse me o la, nuvɔ̃ wònye.


GBE BUBU Albanian Chichewa Czech Danish Dutch Estonian Eŋlisi Eʋegbe Finnish Franse German Hungarian Indonesian Italian Japanese Korean Latvian Lithuanian Papiamento (Curaçao) Polish Portuguese Romanian Russian Samoan Setswana Slovak Slovenian Spanish Swahili Ukrainian\nDukɔa ƒe Tsaɖibɔ si Le Nairobi—Afisi Lãwo Tsana le Faa\nŊDI ga ade kple afã mee. Ɣe si nɔ dzedzem le ɣedzeƒe ɖaa la ɖi kpe xɔasi dzẽ aɖe si nya kpɔ ale gbegbe. Ɣea ƒe keklẽ si nɔ eɖem fia be ŋu bubu gake la klẽ ɖe dɔwɔƒexɔ kɔkɔawo ƒe ahuhɔ̃efesreawo dzi hena fesreawo ƒe amadede trɔ abe sika ene eye wònya kpɔ ŋutɔ. Le mɔ kpui aɖe ko ƒe azɔlizɔzɔ tso dɔwɔƒexɔ siawo gbɔ la, agbemenudzɔdzɔ wɔdɔɖeamedzi aɖe nɔ edzi yim.\nƔeyiɣi aɖee nye ma si dzata aɖe be ɖe gbe totowo te nɔ ahlɔ̃e aɖe si nɔ gbe ɖum la ɖiam vevie. Esi ahlɔ̃ea kpɔe be yeɖo afɔku me la, edzo tsra eye dzata la kplɔe ɖo vevie eteƒe mekɔ o. Dzata la ƒe duƒuƒua me sẽ ale gbegbe. Ne dzata sia ƒe asi tui la, anɔ te ɖe sesẽnàɖu ƒe se dzi atso kufia na lã wɔnamanɔsitɔ sia.\nAleae lãwo nɔ wo nɔewo kplɔm ɖo kutɔkutɔe le Dukɔa ƒe Tsaɖibɔ si le Nairobi, le Kenya ƒe fiadu ƒe nuwuƒe la mee gbesiagbe. Amegbetɔwoe nye lã siwo le afima la ƒe aƒelika kplikplikpliwo. Le ƒe 1962 me la, wokpɔ dzata aɖe wònɔ tsatsam le amedzrodzeƒe xɔŋkɔ aɖe godo, ɖewohĩ enɔƒe si keke de teƒe mawo tsã la xɔ gee wòanya va. Aleke wòdzɔe hafi dugãmenɔlawo kple lã wɔadãwo va le teƒe ɖeka?\nGɔmedzeɣi si me Xaxawo Nɔ\nTsaɖibɔa tsotso menɔ bɔbɔe kura o. Kplamatsedonu geɖewo nɔ anyi siwo dzi wòhiã be woaɖu hafi lãwo nakpɔ nɔƒe si woanɔ dedie le la anɔ. Do ŋgɔ na ƒe alafa 20 lia la, wotsana le Ɣedzeƒe Afrika ƒe teƒe geɖe vɔvɔ̃manɔmee. Afisia la, ƒomedodo kplikplikpli nɔ ameawo kple gbemelãawo dome ɣesiaɣi, wokplɔa woƒe lãhawo woɖa ɖua gbe le wo gbɔ tututu. Ame aɖewo gɔ̃ hã bua gbemelã aɖewo aƒemelãnyinyiwoe!\nGake adelagã, yevututsɔlawo va kɔ ɖe dukɔa me bibibi, amesiwo dometɔ geɖe ƒe taɖodzinu enye be yewoawu lãwo le agbɔsɔsɔ gã ŋutɔ me atsɔ axɔ ŋkɔ. Amesiawo dometɔ aɖee nye Theodore Roosevelt, si nye United States dukplɔla tsã, amesi va Kenya le ƒe 1909 be yeadi dzɔdzɔmenuwo aɖada ɖe blemanudzraɖoƒewo. Le adela bibiwo kple agbatetsɔla 600 zazã me la, ewu lã 500 kple edzivɔ heɖe woƒe agbalẽ tsɔ yi aƒee. Ɣemaɣi lɔƒo ke la, adela nyanyɛ bubu aɖe hã nɔ anyi, si ŋkɔe nye Edward, si nye Wales-fiavi. Woƒe nuwɔna na woƒe ŋkɔ ɖi hoo be wonye adedala gãwo. Gake yevutu siwo wozãna, si tsɔtsɔ ada lãwo le bɔbɔe wu blematɔwo ƒe da kple datie na wo ŋkɔ ɖi nenema.\nLunatic Line, si nye alesi woyɔna Kenya-Uganda ketekemɔ ɣemaɣii, si woɖe wu enu va na amewo va nɔ Nairobi golɔgoewo, si wɔe be lãwo megakpɔ ablɔɖe atsa o. Edze abe eteƒe madidi o woanya lãwo woadzo keŋkeŋ ene.\nEmegbe le ƒe 1930-awo me la, ame aɖewo ɖe woƒe susu gblɔ tso lãawo ŋu. Archie Ritchie, si nye tsaɖibɔdzikpɔla ɣemaɣi, kple Mervyn Cowie, si nye gadzikpɔla, nɔ lãwo taʋlila siawo dome. Wowɔ takpekpewo hena nyadzɔdzɔŋlɔlawo ŋlɔ nu tso wo ŋu, hetsɔe ɖo dutadukɔ si nɔ dukɔa dzi ɖum ɣemaɣi la ŋkume be wòatso tsaɖibɔ ɖe dukɔa me si ana be—lãwo tsɔtsrɔ̃ natɔ—alo be edzi naɖe akpɔtɔ. Susua mekɔ lãme na dziɖuɖua tututu o. Dziɖuɖua mele klalo be yeaɖe asi le nuto aɖe si le du gãtɔ kekeake zum le Ɣedzeƒe Afrika ŋu woatsɔ awɔ lãwo kple atiwo dzaa ko nɔƒee o.\nAgbagbadzedze be woakpɔ lãwo ta gatɔ kpe ake esime le xexemeʋa evelia wɔɣi la, asrafo siwo nɔ dzadzram ɖo ɖe aʋaa ŋu la gblẽ afisi tsaɖibɔa le fifia la dome vevie. Aʋaa gblẽ nu le lãawo hã ŋu. Alesi asrafowo nɔa teƒea ɣesiaɣi na be lãwo megava nɔ amegbetɔwo vɔ̃m o, si ate ŋu ana woava nɔ amegbetɔwo lém anɔ ɖuɖum. Be woakpɔ egbɔ be madzɔ nenema o la, wowu dzata aɖewo, siwo dome dzatanɔ aɖe si wona ŋkɔe be Lulu kple dzatawo ƒe ƒuƒoƒo aɖe si gbɔ Lulu melɔ̃a nu lena o nɔ la.\nGake esi dziɖuɖua va trɔ susu ta la, kplamatsedonu geɖewo nu va yi, ale be lãawo taʋlilawo ƒe taɖodzinuawo va eme. Mlɔeba le dɔwɔwɔ tso teƒea ŋu ɣeyiɣi didi aɖe megbe la, woɖo Dukɔa ƒe Tsaɖibɔ si le Nairobi—si nye abɔ siawo tɔgbe ƒe gbãtɔ le Ɣedzeƒe Afrika—anyi le December 16, 1946 dzi, esime duta dziɖula si nɔ Kenya-dukɔa dzi ɖum ɣemaɣi, si nye Aƒetɔ Philip Mitchell, de asi eɖoɖo anyi ŋuti ɖaseɖigbalẽwo te.\nTsaɖilawo ƒe Paradiso\nDukɔa ƒe Tsaɖibɔ si le Nairobi melolo fũ o ne wotsɔe sɔ kple Ɣedzeƒe Afrika tsaɖibɔ bubuwo. Eƒe lolome anye kilometa 117, eye mɔnu si woɖe ɖe eŋu tso Nairobi dugãa gbɔ la ƒe lolome mede kilometa 10 o. Gake eƒe lolome ma tae wòxɔ ŋkɔ ɖo. Teƒe ʋɛ aɖewo koe le anyigba dzi ame ate ŋu aɖi tsa ayi akpɔ lã vovovowo abe lãwo nɔƒe sia ene—eto vovo sãa tso Nairobi dugã si le ta kekem kabakaba ale gbegbe kple Afrika-nyigba dzi gbe totoawo gbɔ.\nAlesi tsaɖibɔa melolo fũ o nana tsaɖila te ŋu kpɔa lã gã lã gã geɖe, negbe atiglinyi ko, le ƒuƒoƒo me, siwo kpɔkpɔ sesẽ le tsaɖibɔ kple ave siwo lolo me. Lã vovovo 100 kple xe vovovo 400 ye le eme. Abɔa te ɖe afisi yameʋuwo tona va dzena ɖe Nairobi dukɔwo dome yameʋudzeƒea ŋu.\nAmesi ɖi tsa yi Nairobi ate ŋu ado le egbegbe amedzrodzeƒe siwo me nɔnɔ dzidzeme geɖe le la me, ahaku ʋu ato dɔwɔƒexɔ dzeaniwo ŋu, eye le aɖabaƒoƒo ʋɛ aɖewo ƒe ʋukuku megbe la, aɖo avekɔe tsitsi aɖe gbɔ, ato gbewo kple avewo me. Le afisia la, akpɔ dzatawo kple lãlénu bubuwo le woƒe dɔwo dzi vevie. Le nyateƒe me la, mele bɔbɔe be tsaɖila naŋlɔ dugãa me xɔ kɔkɔ dzeani mawo siwo ŋu wòto va ke ɖe lãlénu, siwo le du dzi hekplɔ lãwo ɖo be yewoalé aɖu la, be kaba o.\nGbemelã vovovo abe to, lãklẽ, asilɛ, sɔveda, fĩe, avugbɔe alafa geɖe, kple gbenyi yibɔ si megabɔ o enee le tsaɖibɔa me. Lã siawo dometɔ geɖe ƒe nɔƒe koŋ enye abɔ sia me. Le February/March kple August/September, siwo nye kuɖiɣiwo me la, àte ŋu akpɔ lã siwo ʋuna tsoa teƒewo yia teƒe bubuwo, abe klatsawo ene, ƒe ha gãwo le ta gbogbo siwo le abɔa me la gbɔ.\nLe ta aɖewo, siwo woyɔna be tɔmenyita wòsɔ me la, lã gã siawo, siwo ƒe nɔnɔme le abe gago ene nɔa tsi me ŋkeke bliboa, hedoa go va ɖua gbe le zã me. Wowɔ teƒewo ƒo xlã ta siawo, afisiwo dzɔdzɔmenu dzeani vovovowo le, siwo gbɔ woate ŋu atɔ ʋu ɖo ahazɔ aɖi tsa le abɔa me. Gake ele be nàkpɔ nyuie: Tsaɖiɖi le abɔa me ate ŋu anye afɔku gã, elabena lowo le ta aɖewo me, woate ŋu ado ava nɔ ya xɔm le taawo to tsaɖila manya o! Be màgazu nuɖuɖu na wo o la, anyo be nàzɔ kple abɔdzikpɔla siwo wona hehee la.\nXe nyanyɛ gbogbo aɖewo hã le abɔa me. Golo, si nye xe gãtɔ kekeake si gale xexeame, si ƒe kɔkɔme agbɔ meta eve ŋu, hã le afisia. Akagã, si nye xe si ŋu ame geɖe meƒoa nu nyui le o hã le dzodzom le yame ʋĩ le dugãa me hele afisi wòakpɔ nu kukuwo le dim. Xe sia si menya kpɔ tututu o la nye viɖenu na tsaɖibɔa ale gbegbe, elabena eyae ɖea nu kuku ɖesiaɖe si ate ŋu adze nye siwo ade lã bubuwo ƒe agbe afɔku me la ɖa.\nƔeaɖewoɣi la, àkpɔ xe aɖe si woyɔna be secretary bird. Fu kpɔyɔ siwo le eƒe takɔgo la didi legbee heɖi nuŋlɔti siwo agbalẽŋlɔlawo zãna tsã. Xe sia nɔa kplakplakpla dzi ɣesiaɣi, abe ɖe wòtso teƒe aɖe hedi kaba be yeayi teƒe bubu ene. Xe bubu siwo le afima dometɔ aɖewoe nye aʋatsiakpoli, avesẽ, saddle bill kple aŋɔɣiwo.\nTogbɔ be tsaɖibɔa melolo fũ o hã la, enye lã vovovowo nɔƒe nyui aɖe. Abɔa ƒe ɣetoɖoƒe gome nye ave si xɔ teƒea ƒe akpa 6 le alafa me, afisi tsi dzana le ŋutɔ tsoa milimeta 700 ɖona 1,100 ƒe sia ƒe. Atiwo le abɔa me fũ, siwo dometɔ aɖewoe nye Cape chestnut kple croton dzeani la. Tagba gãwo, baliwo, kple togbakawo koŋue nàkpɔ le abɔa ƒe anyiehe kple ɣedzeƒe gome, afisi tsi dzana le wòsɔa gbɔ tsoa milimeta 500 dzi ɖona 700. Red oat gbe, ayede, ati si woyɔna be arrow-poison, kple zangarati ƒomevi vovovowo wɔe be àkpɔe zi ɖeka be yege ɖe dzogbenyigba dzi nuto me nyateƒe.\nNu bubu si hã ŋku magbe kikli o enye agakpe kɔkɔ aɖe si dzɔ kã tso bali me yi yame meta 100 lɔƒo. Agakpe sia lialia anye nu sesẽ na agakpelialawo—vevietɔ esiwo di be yewoate elialia kpɔ!\nTsaɖibɔa Ðo Afɔku Me\nNu ɖeka aɖe koŋ nyea kuxi na gbemelãwo kple wo nɔƒewo takpɔkpɔ ŋuti gbagbadzedzewo—esiae nye amegbetɔ. Le amegbetɔwo ƒe ‘ŋgɔyidɔwo ta’ la, Dukɔa ƒe Tsaɖibɔ si le Nairobi ava bu kpuie. Nairobi-dugãa, amegbetɔwo ƒe ʋuʋu va teƒe ma si na tsaɖibɔa ƒe ŋkɔ va ɖi hoo le xexeame godoo la, yi edzi le ta kekem, si wɔe be nɔƒe le vɔvɔm le lãwo si. Zi alesi ame geɖewo yi edzi le dugãa me vamee la, zi nenemae woahiã anyigbae, eye nya aɖeke mele lãawo si woagblɔ tso wo nɔƒea xɔxɔ le wo si ŋu o. Tsi gbegblẽ siwo tso adzɔnuwɔƒe siwo te ɖe abɔa ŋu me hã dea nu gbagbe ƒomevi ɖesiaɖe si le abɔa me la ƒe agbe afɔku me.\nNu bubu si hã le vevie hena abɔa ƒe anyinɔnɔ enye mɔ si anɔ ʋuʋu ɖi na lã aɖewo siwo tsoa teƒeteƒewo vana kple esiwo dzona. Wotɔ kpɔ ɖe abɔa ŋu godoo kloe be lãwo naganɔ dugãa me yim o. Amewo ƒe agbledede ɖe teƒea kple lãhawo nyinyi vivivo na be mɔnu sue si woɖe ɖi na lãwo ƒe yiyi kple gbɔgbɔ, si le abɔa ƒe anyiehe gome la le bubum. Mɔnua ƒe bubu keŋkeŋ agblẽ nu geɖe le lãawo ŋu. Mɔnukpɔkpɔ aɖeke masu lã siwo do yi nuɖuɖu di ge la si be woatrɔ agbɔ o! Be Dɔwɔƒe si Kpɔa Gbemelãwo Ta le Kenya nakpɔ mɔnu si lãwo tona vaa abɔa me hedzona ta la, dukɔa ƒe gbemelãwo kple wo nɔƒewo takpɔkpɔ ƒe dɔwɔƒe gãtɔ xɔ anyigba aɖe si te ɖe abɔa ŋu. Togbɔ be kuxiwo li hã la, Dukɔa ƒe Tsaɖibɔ si le Nairobi kpɔtɔ hea tsaɖila akpe nanewo ƒe sia ƒe be woava kpɔ nu dodzidzɔname geɖe siwo le eme la.\nDamixe ƒomevi aɖe ƒe ha\nƉoe Ɖe Amewo Ɖoe Ɖe Amewo Dukɔa ƒe Tsaɖibɔ si Le Nairobi—Afisi Lãwo Tsana le Faa\ng03 6/8 axa 15-18


WODZI Frieda Jess le ƒe 1911 me le Denmark, afisi woa kple edzilawo ʋu tso yi Husum le dziehe Germany. Ƒe aɖewo megbe la, ekpɔ dɔ le Magdeburg, eye le ƒe 1930 me la, exɔ nyɔnyrɔ zu Biblia Nusrɔ̃vi, si nye alesi woyɔa Yehowa Ðasefowo ɣemaɣii. Hitler xɔ ŋusẽ le ƒe 1933 me, eye le Frieda gome la, esia nye ƒe 23 ƒe funyafunyawɔame ƒe gɔmedzedze, menye le ŋutasẽdziɖuɖu ɖeka ko te o, ke boŋ le eve te.\nLe March ƒe 1933 me la, Germany dziɖuɖua na woda akɔ le dukɔ bliboa me. Ðk. Detlef Garbe, si nye Neuengamme Fuwɔamegaxɔ Ŋuti Blemanudzraɖoƒe si te ɖe Hamburg ŋu dzikpɔla, ɖe nu me be: “Sosialist Dunyahehaa di be ame gbogbo aɖewo nada akɔ na yewoƒe ametiatia kple ŋgɔxɔla Adolf Hitler.” Yehowa Ðasefowo wɔ ɖe Yesu ƒe nuxlɔ̃ame be woagaƒo wo ɖokui ɖe dunyahehe me o eye be ‘woaganye xexeame ƒe akpa aɖeke o’ la dzi, eyata womeda akɔa o. Nukae esia he vɛ? Woxe mɔ ɖe Yehowa Ðasefowo ƒe subɔsubɔdɔa nu.—Yohanes 17:16.\nFrieda yi eƒe Kristotɔwo ƒe dɔwɔnawo dzi le adzame, hekpe asi ɖe Gbetakpɔxɔ tata ŋu gɔ̃ hã. Egblɔ be: “Wotsɔa magazine aɖewo ɣlana yina na mía hati xɔsetɔwo le fuwɔamegaxɔwo me.” Adzamekpovitɔwo lée le ƒe 1940 me hebia gbee, eye emegbe wodee ameɖekɛgaxɔ me ɣleti geɖe. Aleke wònɔ te ɖe nɔnɔmea nui? Egblɔ be: “Gbedodoɖae nye nye sitsoƒe. Medzea gbedodoɖa gɔme ŋdi kanya, hedonɛ ɖa zi geɖe le ŋkekea me. Gbedodoɖa do ŋusẽm hekpe ɖe ŋunye be nyemetsia dzi akpa o.—Filipitɔwo 4:6, 7.\nWova ɖe asi le Frieda ŋu, gake le ƒe 1944 me la, Adzamekpovitɔawo galée ake. Fifia ya, wotso afia nɛ be wòanɔ gaxɔ me ƒe adre le Waldheim. Frieda yi edzi be: “Gaxɔdzikpɔlawo na mewɔa dɔ kple nyɔnu bubuwo le nugododeƒewo. Zi geɖe la, mía kple nyɔnu aɖe si tso Czechoslovakia lae wɔa dɔ, eyata megblɔ nya geɖe nɛ tso Yehowa kple nye xɔse ŋu. Dzeɖoɖo mawo lém ɖe te.”\nWoɖe Asi le Eŋu Ɣeyiɣi Kpui Aɖe\nSoviet-srafowo ɖe asi le Waldheim-gaxɔmenɔlawo ŋu le May ƒe 1945 me, eye Frieda kpɔ mɔ trɔ yi Magdeburg ɖawɔ eƒe dutoƒosubɔsubɔdɔa, gake ɣeyiɣi kpui aɖe koe. Ðasefoawo gazu amesiwo wogatɔ ŋkui ake, fifia ya, Teƒe Siwo Soviettɔwo Xɔ la dzi ɖulawoe tɔ ŋku wo. Gerald Hacke, si le Hannah-Arendt-Institute si nye Ŋutasẽdziɖuɖu Ŋuti Numekuƒe ŋlɔ bena: “Yehowa Ðasefowoe nye ƒuƒoƒo ʋɛ siwo yome woti ɣesiaɣi kloe le dzizizidziɖuɖu eve siwo ɖu Germany dzi te la dometɔ ɖeka.”\nNukatae wogaɖe ŋku tɔ wo ake? Kristotɔwo ƒe akpaɖekedzimademade koŋue ganye nyaa. Le ƒe 1948 me la, woda akɔ le East Germany, eye abe alesi Hacke ɖe nu mee ene la, “nusi koŋ tae [woti Yehowa Ðasefowo yome ɖo] enye be womekpɔ gome le akɔdadaa me o.” Le August ƒe 1950 me la, woxe mɔ ɖe Yehowa Ðasefowo nu le East Germany. Wolé ame alafa geɖe, eye Frieda hã nɔ wo dome.\nFrieda gakpɔ eɖokui le ʋɔnudrɔ̃ƒe ake, eye wotso afia nɛ be wòayi mɔ ƒe ade. “Fifia ya la, mía kple haxɔsetɔwoe, eye hadede kpli wo kpe ɖe ŋunye ŋutɔ.” Esi woɖe asi le eŋu le ƒe 1956 me la, eʋu yi West Germany. Frieda, amesi xɔ ƒe 90 fifia eye wòle Husum la, kpɔtɔ le Mawu vavã, Yehowa, subɔm.\nFrieda to yometiti me ƒe 23 sɔŋ le dzizizidziɖuɖu eve te. “Nazitɔwo dze agbagba be yewoagblẽ donyeme; Kɔmiunisttɔwo te kpɔ be yewoaɖe dzi le ƒonye. Afikae mekpɔ ŋusẽa tsoe? Biblia sɔsrɔ̃ ƒe ɖoɖo nyui si nɔ asinye esime míenɔ ablɔɖe me, gbedodoɖa edziedzi esime woɖem ɖe aga, hadede kple haxɔsetɔwo ɣesiaɣi si wòanya wɔ, kpakple nuƒoƒo tso nye dzixɔsewo ŋu na amewo le mɔnukpɔkpɔ ɖesiaɖe mee na ŋusẽm.”\nFasi Dziɖuɖu le Hungary\nDukɔ bubu si me Yehowa Ðasefowo to ƒe geɖe ƒe mɔmaɖemaɖeɖenuŋu me le enye Hungary. Wo dometɔ aɖewo to yometitiwo me, menye le ŋutasẽdziɖuɖu eve te o, ke boŋ etɔ̃ te. Amesiawo dometɔ ɖekae nye Ádám Szinger. Wodzi Ádám le Paks, Hungary, le ƒe 1922 me eye wonyii le Protestant subɔsubɔ me. Le ƒe 1937 me la, Biblia Nusrɔ̃vi aɖewo yi Ádám gbɔ le eƒeme, eye wòɖe ɖetsɔleme fia enumake ɖe gbedasia ŋu. Nusiwo wòsrɔ̃ le Biblia me na eme kɔ nɛ be yeƒe sɔlemehaa ƒe nufiafiawo mewɔ ɖeka kple Biblia o. Eyata edo le Protestant Sɔlemehaa me hewɔ ɖeka kple Biblia Nusrɔ̃viawo le woƒe dutoƒo subɔsubɔdɔa wɔwɔ me.\nFasi dziɖuɖua va nɔ ŋusẽ geɖe kpɔm le Hungary. Kpovitɔwo kpɔ Ádám wònɔ gbeƒã ɖem tso aƒeme yi aƒeme zi geɖe eye wolée hebia gbee. Nyaƒoɖeamenu siwo me tom Ðasefoawo nɔ nu va sẽ ɖe edzi, eye le ƒe 1939 me la, woxe mɔ ɖe woƒe dɔwo nu. Le ƒe 1942 me la, wolé Ádám ɖade gaxɔ me heƒoe kutɔkutɔe. Nukae kpe ɖe ƒe 19 vi sia ŋu wòte ŋu nɔ te ɖe fukpekpe kple ɣleti geɖe ƒe gaxɔmenɔnɔa nu? “Esime menɔ aƒeme la, mesrɔ̃ Biblia vevie eye Yehowa ƒe tameɖoɖowo ŋuti gɔmesese veviwo su asinye.” Ádám do le gaxɔ me hafi xɔ nyɔnyrɔ zu Yehowa Ðasefo. Zãtsiƒee wona nyɔnyrɔe le August 1942 me, le tɔsisi aɖe si te ɖe eƒe aƒe ŋu me.\nGaxɔmenɔnɔ le Hungary, Dɔsesẽwɔsaɖa me Nɔnɔ le Serbia\nLe xexemeʋa evelia wɔɣi la, Hungary va wɔ ɖeka kple Germany wowɔ aʋa tsi tre ɖe Soviet Union ŋu, eye le ƒe 1942 ƒe adame la, wolé Ádám be wòawɔ asrafodɔ. Eka nya ta be: “Megblɔ na wo be nyemate ŋu awɔ asrafodɔ o le nusi mesrɔ̃ le Biblia me ta. Meɖe nye akpaɖekedzimademadea me na wo.” Wotso afia nɛ be wòayi mɔ ƒe 11. Gake Ádám menɔ Hungary ɣeyiɣi didi o.\nLe ƒe 1943 me la, wolé Yehowa Ðasefo siwo ade 160 de tɔdziʋuwo me ku to Danube-tɔsisia dzi yi Serbia. Ádám nɔ wo dome. Hitler ƒe Nazi Dziɖuɖua tee gamenɔla siawo va nɔ azɔ le Serbia. Wosika wo ɖe dɔsesẽwɔsaɖa me le Bor hezi wo dzi be woawɔ dɔ le akɔblikuƒe. Ƒe ɖeka lɔƒo megbe la, wogatrɔ wo yi Hungary, afisi Soviet-srafowo ɖe asi le Ádám ŋu le, le ƒe 1945 ƒe adame.\nHungary le Kɔmiunist Dziɖuɖu ƒe Ŋusẽ Te\nGake ablɔɖea menɔ anyi ɣeyiɣi didi o. Le ƒe 1940-awo ƒe nuwuwu la, Kɔmiunist dziɖuɖu si nɔ Hungary la ɖo asi Yehowa Ðasefowo ƒe dɔwɔwɔwo dzi, abe alesi Fasi dziɖuɖua wɔ do ŋgɔ na aʋaa ene. Le ƒe 1952 me, esi Ádám, amesi xɔ ƒe 29 eye srɔ̃ kple vi eve nɔ esi ɣemaɣi la, gagbe be yemawɔ asrafodɔ o la, wolée hetsɔ nya ɖe eŋu. Ádám ɖe nu me na ʋɔnudrɔ̃ƒea be: “Esia menye zi gbãtɔ megbe be nyemawɔ asrafodɔ o. Le aʋawɔɣia la, wodem gaxɔ me eye woɖom ɖe Serbia le nya ma ke ta. Megbe be nyemawɔ asrafodɔ o le nye dzitsinya ta. Yehowa ƒe Ðasefoe menye, eye nyemehea dunya o.” Wotso afia be Ádám nayi mɔ ƒe enyi, eye emegbe woɖe edzi va ƒe ene.\nWoyi edzi ɖe ŋku tɔ Ádám vaseɖe ƒe 1970-awo ƒe domedome, si nye ƒe 35 kple edzivɔ tso esime Biblia Nusrɔ̃viwo va srãe kpɔ zi gbãtɔ le edzilawo ƒeme. Le ɣeyiɣi siawo me la, ʋɔnudrɔ̃ƒe 6 tso afia nɛ wònɔ mɔ ƒe 23, le gaxɔ kple asaɖa vovovo ewo ya teti me. Eto yometiti me atraɖii le dziɖuɖu etɔ̃ te—Fasi dziɖuɖu si nɔ anyi do ŋgɔ na Hungary-ʋaa, Germanytɔwo ƒe Sosialist Dziɖuɖu si nɔ Serbia, kple Kɔmiunist dziɖuɖu si nɔ Hungary le Dukɔwo Dome Nyaʋiʋlia ŋɔli.\nÁdám kpɔtɔ le wo de Paks, le Mawu subɔm nuteƒewɔwɔtɔe. Ŋusẽ tɔxɛ aɖee nɔ esi si na wòte ŋu nɔ te ɖe fukpekpewo nu dzidzedzetɔea? Ao. Eɖe eme ale:\n“Biblia sɔsrɔ̃, gbedodoɖa, kple hadede kple haxɔsetɔwo nɔ vevie. Gake madi be maƒo nu tso nu bubu eve aɖewo hã ŋu. Gbã la, Yehowae nye ŋusẽ Tsoƒe. Ƒomedodo kplikplikpli me nɔnɔ kplie nye nu vevitɔ si kpe ɖe ŋunye. Evelia, mena Romatɔwo ta 12 lia nɔ susu me nam, afisi gblɔ be: ‘Migabia hlɔ̃ na mia ɖokui o.’ Eyata nyemelé ame aɖeke ɖe dɔ me o. Mɔnukpɔkpɔ geɖe su asinye be maɖo eteƒe na yonyemetilawo, gake nyemewɔ nenema gbeɖegbeɖe o. Mele be míazã ŋusẽ si Yehowa naa mí atsɔ aɖo vɔ̃ vɔ̃ teƒee o.”\nYometitiwo Katã ƒe Nuwuwu\nFrieda kple Ádám te ŋu le Yehowa subɔm fifia kplamatsedodo aɖeke manɔmee. Gake nukae nuteƒekpɔkpɔwo abe wo tɔa ene ɖe fia ku ɖe subɔsubɔhawo yometiti ŋu? Eɖee fia be yometiti mawo mekpɔa dzidzedze o—vevietɔ ne nyateƒe Kristotɔwo dzie wohee vae. Togbɔ be wozã nu gbogbo aɖewo le Yehowa Ðasefowo yometiti ta, eye wòhe fukpekpe geɖe va wo dzii hã la, woƒe taɖodzinua meva eme o. Egbea la, Yehowa Ðasefowo le dzidzedze kpɔm le Europa, afisi dzizizidziɖuɖu gã eveawo kpɔ ŋusẽ le kpɔ va yi la.\nAleke Ðasefoawo wɔ nu ɖe yometiti ŋui? Abe alesi Frieda kple Ádám ƒe ŋutinyaa ɖee fiae ene la, Biblia ƒe aɖaŋuɖoɖo siae wotsɔ wɔ dɔe: “Megana nu vɔ̃ɖi la naɖu dziwò o, ke tsɔ nu nyui la ɖu nu vɔ̃ɖi la dzi boŋ.” (Romatɔwo 12:21) Ðe nyui ate ŋu aɖu vɔ̃ dzi nyateƒea? Ẽ, ne etso Mawu dzixɔse sẽŋu me. Yehowa Ðasefowo ƒe aʋadziɖuɖu le yometiti me le Europa nye Mawu ƒe gbɔgbɔa ƒe aʋadziɖuɖu, si nye nyuiwɔwɔ ƒe ŋusẽ si dona tsoa xɔse si gbɔgbɔ kɔkɔea nana Kristotɔ ɖokuibɔbɔlawo ɖena fiana me la ɖeɖe fia. (Galatiatɔwo 5:22, 23) Le ŋutasesẽ ƒe xexe si li egbea me la, emae nye nusi míate ŋu asrɔ̃ tso eme.\n[Nɔnɔmetata siwo le axa 5]\nFrieda Jess (si woyɔna be Thiele azɔ) le ɣeyiɣi si me wolée, kple fifia\nÁdám Szinger, le ɣeyiɣi si me wònɔ gaxɔ me, kple fifia\nƉoe Ɖe Amewo Ɖoe Ɖe Amewo Wonɔ Te Ðe Yometiti Nu Dzidzedzetɔe\nw03 3/1 axa 5-7


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Lithuanian Malayalam Myanmar Norwegian Polish Portuguese Romanian Russian Samoan Sinhala Slovak Slovenian Spanish Swahili Swedish Thai Turkish Ukrainian Vietnamese\n“Ɣleti etɔ̃ megbe tso esime míete ŋkuléle ɖe mía nɔewo ŋu la, míese le mía ɖokui me be nu sia nu le yiyim nyuie. Míeɖoa dze tso ale si míava nɔ mía nɔewo gbɔ le míaƒe agbemeŋkekewo katã me la ŋu abe ɖe wònye nu si ŋu kakaɖedzi le xoxo ene.”—Jessica. *\n“Eƒe nu lé dzi nam ale gbegbe, eye ƒe ʋɛ aɖewo megbe la, eva te dzesidedem ŋutɔŋutɔ! Edzroam be madze xɔlɔ̃ ɖekakpui aɖe si tsi wum, si ate ŋu anɔ be lém nam.”—Carol.\nƔeyiɣi aɖewo megbe la, Jessica kple Carol va tso woƒe kadodo kple wo xɔlɔ̃ ɖekakpuiawo me. Nu ka tae? Bometsinue wònye wowɔa?\nANƆ abe ƒe ɖeka kloe enye esia ene esi nète gbeɖoɖoɖi kple ɖekakpui aɖe. * Gbã la, èka ɖe edzi be eyae nye ame si tututu dim yele. Ɣeaɖewoɣi la, èɖoa ŋku ale si gbegbe eƒe nu lé dzi na wò le gɔmedzedzea me dzi. Gake fifia, wò susu va le wɔwɔm eveveve. Ðe wòle be nàŋe aɖaba aƒu ɖikeke siwo le mewò dzia? Aleke nàte ŋu awɔ anya ne ele be miatso miaƒe kadodoa me?\nGbã la, ele be nàlɔ̃ ɖe nyateƒenya sia dzi: Aɖabaŋeŋe ƒu nuxlɔ̃amedzesiwo dzi le kadodoa me le abe aɖabaŋeŋe ƒu dzesi siwo afia be ami le vɔvɔm le ʋu me dzi ene. Ne mèwɔ naneke le eŋu o la, ɖeko nàva tsi mɔ ta. Nu kawoe nye nuxlɔ̃amedzesi aɖewo siwo ŋu wòanyo be nàlé ŋku ɖo le miaƒe kadodoa me?\nNuwo le tsɔtsɔm kabakaba akpa. Ne nuwo le yiyim kabakaba akpa le lɔlɔ̃kadodowo me la, ate ŋu ahe kuxiwo avae. Carol gblɔ be: “Míeɖoa e-mail ɖe mía nɔewo, ŋlɔa nu ɖona ɖe mía nɔewo tẽe to Internet dzi, eye míeɖoa dze kple mía nɔewo le telefon dzi. Dzeɖomɔnu siawo tea ŋu ʋãa ame wu dzeɖoɖo ŋkume kple ŋkume, elabena wonana ame tea ŋu ɖea dzi ɖi ƒoa nu faa eye wonaa dzeɖoɖoa tea ŋu va kuna ɖe ƒomedodo kplikplikpli nyawo ŋu kaba!” Migana mɔnukpɔkpɔ si asu mia si mianya mia nɔewo nyuie la nato mia ŋu o. Mele be kadodoa nayi ŋgɔ kabakaba abe ale si gbe wuwluiwo tsina kabakaba kasia ko heyrɔna ene o. Ke boŋ ele be wòanɔ abe ati nyui aɖe si xɔa ɣeyiɣi hafi tsina ene.\nEƒe nya me sẽ eye wòɖia gbɔ ame. Ðetugbui aɖe si ŋkɔe nye Ana gblɔ be: “Xɔ̃nye ɖekakpuia ɖia gbɔm ɣesiaɣi, gake medi vevie be míanɔ kplikplikpli.” Egblɔ kpee be, “Meɖe mɔ ɖe nanewo siwo nyemeku drɔ̃e kpɔ be malɔ̃ woawɔ ɖe ŋunye o la ŋu!” Biblia tsi tsitre ɖe “dzugbewo” zazã ŋu. (Efesotɔwo 4:31) Mele be woazã gbɔɖiamenyawo—woɖagblɔ wo blewu gɔ̃ hã o—le kadodo si me lɔlɔ̃ le la me gbeɖe o.—Lododowo 12:18.\nEdoa dziku kabakaba. Lododowo 17:27 gblɔ be: “Nugɔmesela ƒe gbɔgbɔ fa tu.” Erin kpɔe be kuxi sia le ye xɔlɔ̃ ɖekakpuia ŋu. Egblɔ be: “Ne masɔmasɔ aɖe ɖo mía dome la, etua asim, eye ɣeaɖewoɣi la, nuvevi wɔam.” Biblia gblɔ na Kristotɔwo be: “Mina woaɖe ameléleɖedɔme kaɖikaɖi kple dɔmedzoe kple dziku . . . ɖa le mia dome.” (Efesotɔwo 4:31) Ame si mete ŋu ɖua eɖokui dzi o la mekpɔ su te na gbeɖoɖoɖi kura o.—2 Timoteo 3:1, 3, 5.\nEdi be míaƒe kadodoa nanɔ ɣaɣla. Angela gblɔ be: “Xɔ̃nye ɖekakpuia medi be ame bubuwo nenya be míele ŋku lém ɖe mía nɔewo ŋu o. Edo dziku esime fofonye gɔ̃ hã va nya!” Le nyateƒe me la, susu nyui geɖewo ate ŋu anɔ anyi siwo tae ame eve siwo le ŋku lém ɖe wo nɔewo ŋu nadi be ame geɖe naganya haɖe o. Gake adzamenuwɔwɔ—eɖoɖo koŋ aɣla kadodoa ɖe ame siwo wòle be woanya nu tso eŋu—ya ate ŋu ahe kuxiwo avae.\nMenye srɔ̃ɖeɖe ƒe susue le esi o. Le Kristotɔwo dome la, tameɖoɖo ɖɔʋu aɖe le gbeɖoɖoɖi ŋu; ekpena ɖe ɖekakpui kple ɖetugbui ŋu be woakpɔe ɖa be yewoate ŋu aɖe yewo nɔewo hã. Gake esia mefia be ehiã be miawɔ srɔ̃ɖeɖe ŋuti ɖoɖowo tso esime miete ŋkuléle ɖe mia nɔewo ŋu o. Le nyateƒe me la, ame geɖe meva ɖe ame gbãtɔ si ŋu wote ŋkuléle ɖo o. Togbɔ be ele alea hã la, mele be ame nate gbeɖoɖoɖi ne mesu te atsɔ srɔ̃ɖeɖe me gbanɔamedziwo o.\nMíetsoa míaƒe kadodoa me hegawɔa ɖeka ake edziedzi. Lododowo 17:17 gblɔ be: “Xɔlɔ̃ lɔ̃a ame ɣesiaɣi.” Mefia be mi ame evea mialɔ̃ ɖe nu ɖeka dzi ɣesiaɣi o. Gake kadodo si me wotsona hegawɔa ɖeka edziedzi ate ŋu afia be kuxi vevi aɖe li si gbɔ wòle be woakpɔ, abe ale si Ana va kpɔe dze sii ene. Egblɔ be: “Zi gbɔ zi geɖe siwo mía kple xɔ̃nye ɖekakpuia míetso míaƒe kadodoa me la te ɖe dzinye vevie! Megbugbɔ dzraa mía kplii dome kadodoa ɖo enuenu, evɔ wònye eme anyo nam wu ne meɖe asi le eŋu hafi.”\nEƒoa gbɔdɔnuwɔnawo ɖe nunye. “Ne èlɔ̃m la, àlɔ̃ míawɔe.” “Fifia la, ehiã be míanɔ gome kpɔm le nuwɔna aɖewo me.” “Ne míenya dɔ kple mía nɔewo ŋutɔŋutɔ o ko la, megblẽ o.” Nya siawo katã nye amenublenya siwo ɖekakpuiwo tsɔ ƒoa nya ɖe ɖetugbuiwo nu be woalɔ̃ yewoakpɔ gome le gbɔdɔnuwɔnawo me. Yakobo 3:17 gblɔ be: “Le nunya si tso dziƒo gome la, gbã la, ele dzadzɛ.” Ðekakpui si nɔa agbe dzadzɛ, si dea bubu wò agbe dzadzɛ nɔnɔ ƒe dzidzenuwo ŋu ye dze na wò. Mèganɔ kadodo me kple ame aɖeke si maɖo dzidzenu siawo gbɔ o!\nAme bubuwo xlɔ̃ num tso eŋu. Biblia gblɔ be: ‘Afi si adaŋudede mele o la, tameɖoɖowo tsia akpo dzi; ke afi si adaŋudela geɖewo le la, edzea edzi.’ (Lododowo 15:22) Jessica gblɔ be: “Ale si ko manyo be nàŋe aɖaba aƒu ɖikeke suesuesue siwo le mewò ɖe amea ŋu dzi o la, nenema kee manyo be nàŋe aɖaba aƒu aɖaŋu siwo ƒometɔwo kple xɔlɔ̃ veviwo aɖo na wò la dzi o. Zi ale si nèŋea aɖaba ƒua nya siwo amewo le gbɔgbɔm dzi la, zi nenemae nàgblẽ nu le ɖokuiwò ŋui.”\nNuxlɔ̃amedzesi siwo ate ŋu ahe kuxiwo avae la dometɔ ʋɛ aɖewo koe nye emawo me míedzro. * Ne mia kple xɔ̃wò ɖekakpui aɖe miele ŋku lém ɖe mia nɔewo ŋu la, alekee xɔ̃wòa le le go siawo me? Ŋlɔ nu siwo ŋu nètsi dzi ɖo ku ɖe miaƒe kadodoa ŋu la ɖe ete.\nAle Si Nàwɔ Atso Kadodoa Me\nTsɔe be èkpɔe be anyo be yeatso kadodoa me. Aleke nàwɔe? Mɔ vovovowo li siwo dzi nàte ŋu ato awɔ esia, gake aɖaŋuɖoɖo siwo gbɔna nenɔ susu me na wò.\nDzi nenɔ ƒowò. Ðetugbui aɖe si ŋkɔe nye Trina gblɔ be: “Meɖoa ŋu ɖe xɔ̃nye ɖekakpuia ŋu ale gbegbe be mele vɔvɔ̃m na mía kplii dome kadodoa me tsotso.” Ebia dzinɔameƒo be woagblɔ ale si nyawo le ŋutɔŋutɔ ne ehiã be woatso kadodoa me. Gake ame ɖokui nu ɖeɖe eme nakɔ nyuie ɖea vi. (Lododowo 22:3) Akpe ɖe ŋuwò be nàtɔ afɔ to sesĩe le nu siwo ŋu nàte ŋu aɖe mɔ ɖo kple esiwo ŋu màte ŋu aɖe mɔ ɖo o, le zɔzɔ do ŋgɔ na srɔ̃ɖeɖe me kple emegbe le srɔ̃ɖeɖe me, gome.\nWɔ nu si sɔ. Tsɔe be yee ame evelia gbɔna gbɔgblɔ ge na be yewoatso kadodoa me, alekee nàdi be wòawɔ nu ɖe ye ŋu? (Mateo 7:12) Kakaɖedzitɔe la, xɔ̃wò ɖekakpuia hiã .numeɖeɖe geɖe wu nya kpui aɖe ko ɖoɖo ɖee to e-mail, asitelefon, alo to mɔnu bubu aɖe dzi be, “Míaƒe kadodoa wu enu!”\nWɔe le nɔnɔme nyuitɔ me. Ðe wòle be nàna miaƒo nu ŋkume kple ŋkume alo to telefon dzia? Ðe wòle be nàŋlɔ lɛta alo nàna mialé nyaa kpɔa? Ale si nɔnɔmeawo le koŋ dzie ŋuɖoɖoa nɔ te ɖo. Gake mele be nàna miado go mia nɔewo le afi aɖe si wò dedienɔnɔ ate ŋu aɖo afɔku me le o, eye nunya manɔ eme hã be miaɖe mia ɖokui ɖe aga, le afi si dzodzro vɔ̃wo ate ŋu anyɔ ɖe ame me bɔbɔe le o.—1 Tesalonikatɔwo 4:3.\nTo nyateƒe. Gblɔ nu si tae nèse le ɖokuiwò me be ele be yewoatso kadodoa me la anukwaretɔe. Ne èse le ɖokuiwò me be xɔ̃wò ɖekakpuia mewɔ nu ɖe ye ŋu nyuie o la, gblɔe nɛ. Mègatsɔ nyaa tɔe kã o. Le kpɔɖeŋu me, le esi nàgblɔ be, “Èɖia gbɔm ɣesiaɣi,” teƒe la, gblɔ be, “Mesena le ɖokuinye me be woɖi gbɔm ne è . . . ”\nNɔ klalo be yeaɖo to faa. Ðe nane li si gɔme mèse nyuie le nɔnɔmea ŋu oa? Mègaɖe mɔ woatsɔ tagbɔɖaɖɛnyawo able nuwò o, gake le ɣeyiɣi ma ke me la, ɖe nugɔmesese fia eye nàda nyateƒenyawo katã kpɔ nyuie. Biblia xlɔ̃ nu Kristotɔwo nunyatɔe be “[woaɖe] abla le nusese me, [anɔ] blewu le nuƒoƒo me.”—Yakobo 1:19.—g09 01-E.\n^ mm. 6 Togbɔ be woŋlɔ nyati sia wòku ɖe ɖetugbuiwo koŋ ŋu hã la, ɖekakpuiwo kple ɖetugbuiwo siaa ate ŋu awɔ gɔmeɖose siwo le eme ŋu dɔ.\n^ mm. 16 Kpɔ nyatakaka bubu geɖewo le May 2007 ƒe yevugbe me Nyɔ! me, axa 18-20.\n▪ Ŋlɔ nɔnɔme nyui siwo nèkpɔ be wole vevie be yeakpɔ le ame si yeate ŋu ate gbeɖoɖoɖi kpli la si ɖe ete. ․․․․․\n▪ Nɔnɔme kawoe madzɔ dzi na wò o?\nELE BE AME SI NÀTE GBEÐOÐOÐI KPLI LA . . .\n□ ƒe mawusubɔsubɔ dzidzenuwo nawɔ ɖeka kple tɔwòwo.—1 Korintotɔwo 7:39.\n□ nade bubu wò agbe nyui nɔnɔ dzidzenuwo ŋu.—1 Korintotɔwo 6:18.\n□ nanye ame si ɖea ameŋububu fiaa wò kple ame bubuwo siaa.—Filipitɔwo 2:4.\n□ nanye ame si ŋu ɖaseɖiɖi nyui le.—Filipitɔwo 2:20.\nKPƆ NYUIE NE XƆ̃WÒ ÐEKAKPUIA . . .\n□ tea tɔ ɖe eƒe nukpɔsusuwo dzi ɣesiaɣi.\n□ nana nèsena le ɖokuiwò me edziedzi be nèdze agɔ, nètsi bome, alo mèle ɖeke me o.\n□ dzea agbagba be yeaxe mɔ na wò hadede kple xɔ̃wòwo kple ƒometɔwo.\n□ dina ɣesiaɣi be yeanya wò dodo kple gbɔgbɔ.\n□ tsoa nuwò be èɖoa ahiãmo na ame bubuwo, ne kpeɖodzi aɖeke meli nenema o hã.\n□ gblɔna be yeawɔ nuvevi wò alo doa ŋɔdzi na wò.\nAɖabaŋeŋe ƒu nuxlɔ̃amedzesiwo dzi le kadodoa me le abe aɖabaŋeŋe ƒu dzesi si afia be ami le vɔvɔm le ʋu me dzi ene\nLÉ ŊKU ÐE MƆ̃MEMIA ŊU\nƉoe Ɖe Amewo Ɖoe Ɖe Amewo Ðe Wòle Be Míatso Míaƒe Kadodoa Mea?\ng 1/09 axa 28-30


Minɔ Tsitre Bliboe, Miakpɔ Kakaɖedzi Sẽŋu\nGbetakpɔxɔ—Tata Si Míesrɔ̃na | December 15, 2000\nGBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Ossetian Papiamento (Curaçao) Polish Portuguese Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Tatar Thai Turkish Ukrainian Urdu Vietnamese Zulu\n“[Enɔa] mia ta ʋlim le gbedodoɖa me ɖaasi, bene mianɔ tsitre abe amesiwo le blibo, eye wokpɔ kakaɖedzi [sẽŋu] le Mawu ƒe lɔlɔ̃nu katã ŋuti ene.”—KOLOSETƆWO 4:12.\n1, 2. (a) Nukae egodotɔwo de dzesii le Kristotɔ gbãtɔwo ŋu? (b) Aleke ɖetsɔlemename lɔlɔ̃tɔe dze le Kolosetɔwo ƒe agbalẽa mee?\nYESU yomedzelawo tsɔ ɖe le eme na wo hati tadeagulawo ŋutɔ. Tertullian (ƒe alafa evelia kple etɔ̃lia M.Ŋ. me nuŋlɔla) ƒo nu tso alesi wonyo dɔme na tsyɔ̃eviwo, ame dahewo, kple ame tsitsiwoe ŋu. Lɔlɔ̃ɖeɖefia mawo wɔ dɔ ɖe dzimaxɔsetɔwo dzi ale gbegbe be wo dometɔ aɖewo gblɔ tso Kristotɔwo ŋu be, ‘Mikpɔ alesi gbegbe wolɔ̃ wo nɔewoe ɖa.’\n2 Kolosetɔwo ƒe agbalẽa ɖee fia be apostolo Paulo kple eƒe zɔhɛ Epafra ɖe ɖetsɔleme lɔlɔ̃tɔe sia tɔgbe fia wo nɔviŋutsu kple nɔvinyɔnu siwo nɔ Kolose. Paulo ŋlɔ ɖo ɖe wo be: Epafra “nye amesi nɔa mia ta ʋlim le gbedodoɖa me ɖaasi, bene mianɔ tsitre abe amesiwo le blibo, eye wokpɔ kakaɖedzi [sẽŋu] le Mawu ƒe lɔlɔ̃nu katã ŋuti ene.” Le ƒe 2001 me la, Kolosetɔwo 4:12 me nya siwo nye: ‘Minɔ tsitre bliboe, eye mikpɔ kakaɖedzi sẽŋu na Mawu ƒe lɔlɔ̃nu katã’ ye anye Yehowa Ðasefowo ƒe ƒea ƒe mawunyakpukpui.\n3. Nu eve kawo tae Epafra do gbe ɖa ɖo?\n3 Àkpɔe be Epafra ƒe gbedodoɖa ɖe nɔvia lɔlɔ̃tɔwo ta ma ɖe akpa eve me: (1) be “woanɔ tsitre mlɔeba abe amesiwo le blibo ene,” (NW) eye (2) ‘woakpɔ kakaɖedzi sẽŋu le Mawu ƒe lɔlɔ̃nu katã ŋuti.’ Wode nya siawo Ŋɔŋlɔawo me be wòaɖe vi na mí. Eyata bia ɖokuiwò se be, ‘Nukae wòhiã be mawɔ bene mlɔeba la, manɔ tsitre abe amesi le blibo, eye wòkpɔ kakaɖedzi sẽŋu le Mawu ƒe lɔlɔ̃nu katã ŋuti ene? Eye ŋusẽ kae nusia wɔwɔ akpɔ ɖe amewo dzi?’ Mina míakpɔe ɖa.\nMidze Agbagba ‘Mianɔ Tsitre Bliboe’\n4. Gɔmesese ka nue wòhiã be Kolosetɔwo nade “blibo” le?\n4 Epafra di vevie be yeƒe gbɔgbɔ me nɔviŋutsu kple nɔvinyɔnu siwo le Kolose ‘nanɔ tsitre mlɔeba abe amesiwo le blibo ene.’ Nya si Paulo zã si gɔme woɖe le afisia be “blibo” la ate ŋu afia nusi de blibo, nusi tsi keŋkeŋ, nusi tsi nyuie. (Mateo 19:21; Hebritɔwo 5:14; Yakobo 1:4, 25) Ànyae be Yehowa ƒe Ðasefo xɔnyɔnyrɔ nyenye ɖeɖe mefia be wozu Kristotɔ tsitsi o. Paulo ŋlɔ ɖo ɖe Efesotɔ siwo nɔ Kolose ƒe ɣetoɖoƒekpa dzi be alẽkplɔlawo kple nufialawo dzea agbagba be yewoakpe ɖe amesiame ŋu be ‘wòade Mawuvi la dzixɔse kple sidzedze ƒe ɖekanyenye la gbɔ, azu ŋutsu blibo, eye míade Kristo ƒe tsitsime blibo la ƒe dzidzenu la gbɔ.’ Paulo de dzi ƒo na Kristotɔwo le teƒe bubu be woazu ‘ame tsitsiwo le nugɔmesese me.’—Efesotɔwo 4:8-13; Korintotɔwo I, 14:20.\n5. Aleke míate ŋu awɔ blibonyenye nanye taɖodzinu vevi aɖe na mí?\n5 Ne ame aɖewo metsi zu blibo le gbɔgbɔ me haɖe le Kolose o la, ke ele be nu ma nanye woƒe taɖodzinu. Ðe mele be wòanɔ nenema ke le míawo hã mía gome egbea o? Eɖanye míexɔ nyɔnyrɔ eteƒe didi alo eteƒe medidi o, ɖe míate ŋu akpɔe kɔte be míewɔ ŋgɔyiyi le míaƒe tamebubuŋutete kple nukpɔsusu mea? Ðe míebua Biblia ƒe gɔmeɖosewo ŋu hafi wɔa nyametsotsoa? Ðe nya siwo ku ɖe Mawu kple hamea ƒe nyonyo ŋu le nɔƒe vevi xɔm wu le míaƒe agbe me, ke menye nusi míenɔa anyi ʋuu hafi va ɖoa ŋku edzi oa? Míate ŋu aƒo nu tso mɔ vovovo siwo nu míaɖee afia le be míele tsitsim ɖo ta blibonyenye gbɔ ŋu o, gake mina míabu eƒe kpɔɖeŋu eve ŋu kpɔ.\n6. Nusiwo me wòate ŋu ahiã le be míawɔ ŋgɔyiyi aɖo ta blibodede, abe alesi Yehowa de bliboe ene, gbɔ dometɔ ɖeka ɖe?\n6 Kpɔɖeŋu gbãtɔ: Mina míatsɔe be míetsi le nuto si me wobua nazã ɖe amesiwo ƒe ŋutigbalẽ ƒe amadede to vovo alo amesiwo nye dukɔ alo nuto bubu me tɔwo ŋu, alo míetsi le afisi fuléle amesiawo nu sẽ le la me. Míenya be Mawu mekpɔa ame ŋkume o eye be mele be míawo hã míakpɔ ame ŋkume o. (Dɔwɔwɔwo 10:14, 15, 34, 35) Ame mawo siwo ƒe ŋutigbalẽ to vovo alo nye dukɔ bubu me tɔwo dometɔ aɖewo le míaƒe hamea alo nutome suea me, eyata mía kple wo míenɔa teƒe ɖeka. Gake le ememe la, ɖe nazãbubu aɖe gale mía me ɖe amesiawo ŋua? Ðe nu vea mí ale be míebua susu vɔ̃ ɖe afima tɔwo ŋu ne wo dometɔ aɖe wɔ vodada alo dze agɔ sue aɖe le mía dzia? Bia ɖokuiwò se be, ‘Ðe wòhiã be magawɔ ŋgɔyiyi wu be Mawu ƒe ameŋkumemakpɔmakpɔ susu nanɔ asinyea?\n7. Susu kae wòle be wòanɔ mía si ɖe amewo ŋu esime míele ŋgɔyiyi wɔm ɖo ta Kristotɔwo ƒe blibonyenye gbɔ?\n7 Kpɔɖeŋu evelia: Filipitɔwo 2:3 gblɔ be míagawɔ ‘naneke le dzrewɔwɔ alo bubu dzodzro ta o, ke boŋ mía dome amesiame natsɔ ɖokuibɔbɔ abu nɔvia gã wu.’ Aleke míele ŋgɔ yimee le esia me? Gbagbãƒe le amesiame ŋu eye nenema ke nye nyuiƒewo hã. Ne tsã míelɔ̃a amewo ƒe gbagbãƒewo kpɔkpɔ la, fifia ɖe míeyi ŋgɔ eye míegakpɔa mɔ be ele be woawɔ nu wòagogo ‘blibodede’ oa? (Yakobo 3:2) Ðe fifia míete ŋu kpɔa mɔ siwo nu wole ŋgɔ na mí le—eye míedina gɔ̃ hã be míalé ŋku ɖe wo ŋu wu tsãa? ‘Ele be malɔ̃ ɖe edzi be nɔvinyɔnu sia le ŋgɔ nam le dzigbɔgbɔɖi gome.’ ‘Ame kemɛ ɖea xɔse si me kakaɖedzi le fiana wu.’ ‘Nyateƒee, ebi ɖe nufiafia me wum.’ ‘Nɔvinyɔnu ma te ŋu ɖua eɖokui dzi ne dzi kui wum.’ Ðewohĩ ehiã be Kolosetɔ aɖewo nawɔ ŋgɔyiyi le akpa sia. Ðe wòle nenema le míawo hã gomea?\n8, 9. (a) Gɔmesese ka nue Epafra do gbe ɖa ɖe Kolosetɔwo ta le be ‘woanɔ tsitre’ abe amesiwo le blibo ene? (b) Nukae ‘edziyiyi anɔ blibo’ fia ku ɖe etsɔme ŋu?\n8 Epafra do gbe ɖa be Kolosetɔwo ‘nanɔ tsitre bliboe.’ Eme kɔ kɔte be Epafra nɔ gbe dom ɖa na Mawu be afisi Kolosetɔwo ɖo blibonyenye gbɔ, alo zu ame tsitsiwo, Kristotɔ tsitsiwoe se ɖo la, ‘woanɔ tsitre,’ alo be woayi edzi nenema.\n9 Míate ŋu atsɔe ko be amesiame si va zu Kristotɔ alo amesi tsi le gbɔgbɔ me ayi edzi nenema o. Yesu gblɔ be Mawu ƒe vi aɖe si nye mawudɔla “[meli] ɖe nyateƒe la me o.” (Yohanes 8:44) Eye Paulo ɖo ŋku edzi na Korintotɔwo be ame aɖewo nye Yehowa subɔlawo tsã gake wova de megbe. Exlɔ̃ nu nɔvi siwo wotsɔ gbɔgbɔ si ami na be: “Amesi ke susuna be, yele tsitre la, nakpɔ nyuie, bena wòagadze anyi o.” (Korintotɔwo I, 10:12) Esia na míegakpɔ alesi gbegbe gbe si wodo ɖa be ‘mlɔeba la,’ Kolosetɔwo ‘nanɔ tsitre abe amesiwo le blibo ene’ la le vevie. Ne wonya zu blibo, amesiwo tsi keŋkeŋ ko la, ele be woayi edzi nenema, mele be woahe ɖe megbe, ɖeɖi nate wo ŋu, alo woanɔ megbe dem vivivi o. (Hebritɔwo 2:1; 3:12; 6:6; 10:39; 12:25) Esia ana woazu ‘blibo’ le woƒe kpɔkpɔɖaŋkeke la dzi ale be mlɔeba la, woakpɔ ŋudzedze ɖe wo ŋu.—Korintotɔwo II, 5:10; Petro I, 2:12.\n10, 11. (a) Gbedodoɖa ƒe kpɔɖeŋu kae Epafra ɖo na mí? (b) Le nusi Epafra wɔ sɔsrɔ̃ me la, nukae nàdi be yeaɖo kplikpaa awɔ?\n10 Míeƒo nu tso gbedodoɖa ayɔ amewo ŋkɔ, atɔ asi edzi tẽ be Yehowa nekpe ɖe wo ŋu, wòafa akɔ na wo, ayra wo, eye wòana eƒe gbɔgbɔ kɔkɔea wo ŋu va yi xoxo. Gbe ma ƒomevie Epafra do ɖa ɖe Kolosetɔwo ta. Eye míate ŋu akpɔ aɖaŋuɖoɖo xɔasi aɖe le nusi míatsɔ aɖo Yehowa ŋkume ne míele gbe dom ɖa le mía ɖokui ŋu le nya mawo me—eye alea wòle be wòanɔ hã. Ðikeke mele eme o be ehiã be mí katã míabia Yehowa ƒe kpekpeɖeŋu le esia wɔwɔ me bene mía dometɔ ɖesiaɖe ‘nayi edzi anɔ blibo mlɔeba.’ Èbiana?\n11 Nukatae màƒo nu tso wò nɔnɔmea ŋu le gbedodoɖa me o? Gblɔ afisi nèwɔ ŋgɔyiyi ɖoe le agbagbadzedze ɖo ta ‘blibonyenye,’ alo tsitsi bliboe gbɔ me na Mawu. Ðe kuku nɛ vevie be wòakpe ɖe ŋuwò nàkpɔ nusiwo me wòagahiã be nàgawɔ ŋgɔyiyi le le gbɔgbɔmetsitsi gome. (Psalmo 17:3; 139:23, 24) Ðikeke mele eme o be nanewo li nenema le ŋuwò. Esi wòle alea ta la, le esi dzi naɖe le ƒowò teƒe la, ɖe kuku tẽ na Mawu vevie eme nakɔ be nèdi be wòakpe ɖe ŋuwò nàwɔ ŋgɔyiyi. Mègasee ɖe zi ɖeka ko dzi o. Le nyateƒe me, nukatae màɖoe be le kwasiɖa sia si gbɔna me la, nàdo gbe ɖa ɣeyiɣi didi aɖe be ‘nàte ŋu ayi edzi anɔ blibo’ o. Eye wɔ ɖoɖo be nàyi edzi anɔ ewɔm esime nèle ƒea ƒe mawunyakpukpuia ŋu bum. Le wò gbedodoɖawo me la, ƒo nu tso didi si anɔ mewò be yeahe ɖe megbe, ɖeɖi nate ŋuwò, alo nàde megbe le Mawu subɔsubɔ ŋu kple alesi nàwɔ nusiawo madzɔ ɖe dziwò o la ŋuti.—Efesotɔwo 6:11, 13, 14, 18.\nDo Gbe Ða be Kakaɖedzi Sẽŋu Nanɔ Asiwò\n12. Nukatae wòhiã be “kakaɖedzi sẽŋu” nanɔ Kolosetɔwo koŋ si?\n12 Epafra bia nu bubu aɖe hã si hiã vevie bene woakpɔ Kolosetɔwo be wonye amesiwo ŋu Mawu ƒe ŋudzedzekpɔkpɔ le le eƒe gbedodoɖawo me. Nu ma hiã na míawo hã. Nukae nye ma? Edo gbe ɖa be woanɔ tsitre ‘akpɔ kakaɖedzi sẽŋu le Mawu ƒe lɔlɔ̃nu katã ŋuti.’ Nudadafiafia kple xexemenunya siwo nɔa nu gblẽm le ame ŋu vivivi ƒo xlã wo, eye nusiawo dometɔ aɖewo flua ame bɔbɔe abe tadedeagu vavãtɔ ƒe wɔna ƒe akpa aɖee wonye ene. Le kpɔɖeŋu me, woƒoe ɖe wo nu be woatsi nu dɔ le ŋkeke tɔxɛ aɖewo dzi alo woaɖu azã le wo dzi, abe alesi wòhiã le Yudatɔwo ƒe tadedeagu me tsãe ene. Alakpanufialawo he susu yi mawudɔlawo, gbɔgbɔ triakɔ siwo dzi woto tsɔ Sea na Mose la dzi. Kpɔe ɖa le susu me be nuwòe wonɔa nya ƒom ɖo nenema! Nufiafia siwo tɔtɔa ame hetsi tre ɖe wo nɔewo ŋu gbogbo aɖe nɔ anyi.—Galatiatɔwo 3:19; Kolosetɔwo 2:8, 16-18.\n13. Nu vevi ka nyanyae ate ŋu akpe ɖe Kolosetɔwo ŋu, eye aleke nu ma ate ŋu akpe ɖe míawo hã ŋui?\n13 Paulo te gbe ɖe Yesu Kristo ƒe wɔƒe dzi tsɔ tsi tre ɖe nufiafia siawo ŋui. “Abe alesi miexɔ Kristo Yesu, Aƒetɔ la, nenema ke mizɔ le eyama me, eye mianye amesiwo do ke, eye wotu wo ɖe eyama me, eye woli ke wo ɖe xɔse me, abe alesi wofia mi ene.” Nyateƒee, kaka ɖe nusi nye Kristo ƒe wɔƒe le Mawu ƒe tameɖoɖo me kple le míaƒe agbe me dzi bliboe hiã (Kolosetɔwo kple míawo hã). Paulo ɖe nu me be: “Mawu ƒe agbɔsɔsɔme blibo la katã nɔ eyama me le ŋutilã ƒe nɔnɔme, eye woyɔ mi taŋ le eyama, si nye ta na dziɖulanyenye kple ŋusẽwo katã la me.”—Kolosetɔwo 2:6-10.\n14. Nukatae mɔkpɔkpɔ nye nu ŋutɔŋutɔ na Kolosetɔwo?\n14 Kristotɔ siwo wotsɔ gbɔgbɔ si ami nae Kolosetɔwo nye. Mɔkpɔkpɔ ɖedzesi, si nye agbenɔnɔ le dziƒo nɔ wo si, eye esia nye nusita woadze agbagba ɖesiaɖe be woana woƒe mɔkpɔkpɔa nanɔ yeye. (Kolosetɔwo 1:5) “Mawu ƒe lɔlɔ̃nu” ye nye be kakaɖedzi sẽŋu nanɔ wo si ɖe woƒe mɔkpɔkpɔa ƒe nuŋutɔŋutɔnyenye ŋu. Ðe wòle be ɖikeke nanɔ wo dometɔ aɖe me le mɔkpɔkpɔ ma ŋua? Kura o! Ðe wòle be amesiwo Mawu na agbenɔnɔ le paradisonyigba dzi ƒe mɔkpɔkpɔe dometɔ aɖe nake ɖi le mɔkpɔkpɔ sia ŋua? Gbeɖe o! Edze ƒã be mɔkpɔkpɔ ma si ŋu kakaɖedzi le nye “Mawu ƒe lɔlɔ̃nu” ƒe akpa aɖe. Enyo, bu biabia siawo ŋu kpɔ: Ne èle agbagba dzem be yeanye “ameha gã” me tɔ si atsi agbe le “xaxa gã” la me la, ke aleke gbegbe mɔkpɔkpɔ sia nye nu ŋutɔŋutɔe na wò? (Nyaɖeɖefia 7:9, 14) Ðe wònye nusiwo me nèkpɔ ‘kakaɖedzi sẽŋu le Mawu ƒe lɔlɔ̃nu katã ŋuti’ ƒe akpa aɖea?\n15. Nukawoe Paulo yɔ tsiã ɖe nu si me wòyɔ mɔkpɔkpɔ hã le?\n15 Menye nudzroame dzro aɖe alo susu me tsaglãlatsatsa ye “mɔkpɔkpɔ” si gblɔm míele la nye o. Míate ŋu akpɔ esia le nusiwo Paulo yɔ tsiã ɖe enu do ŋgɔ le eƒe agbalẽ si wòɖo ɖe Romatɔwo la me. Nusiwo Paulo yɔ la do ƒome kple wo nɔewo alo wode nu wo nɔewo me. Lé ŋku ɖe afisi Paulo da “mɔkpɔkpɔ” ɖo le eƒe numeɖeɖea me ŋu: “Míeƒoa adegbe le xaxawo me . . . , esi míenyae bena, xaxa dzia dzidodo; ke dzidodo dzia [ŋudzedzekpɔkpɔ, ke ŋudzedzekpɔkpɔ dzia mɔkpɔkpɔ, NW]; ke mɔkpɔkpɔ menana ŋu kpea ame o, elabena wotrɔ Mawu ƒe lɔlɔ̃ la kɔ ɖe míaƒe dziwo me to Gbɔgbɔ kɔkɔe . . . la dzi.”—Romatɔwo 5:3-5.\n16. Mɔkpɔkpɔ kae su asiwò le Biblia ƒe nyateƒea sɔsrɔ̃ me?\n16 Zi gbãtɔ si Yehowa Ðasefowo gblɔ gbedasi si le Biblia me na wò la, ɖewohĩ wohe wò susu yi nyateƒenya aɖe abe esi ku ɖe nɔnɔme si me ame kukuwo le ŋu alo tsitretsitsia ene dzi. Le ame geɖe gome la, nu vevi si wode dzesii zi gbãtɔe nye agbenɔnɔ le anyigba dzi paradiso me si wotu ɖe Biblia dzi. Ðo ŋku zi gbãtɔ si nèse nufiafia ma dzi. Mɔkpɔkpɔ wɔnuku kae nye si wònye—dɔléle kple tsitsi nu ayi, àte ŋu anɔ agbe tegbee aɖu wò asinudɔwɔwɔ me kutsetsewo, ahanɔ ŋutifafa me kple lãwo! (Nyagblɔla 9:5, 10; Yesaya 65:17-25; Yohanes 5:28, 29; Nyaɖeɖefia 21:3, 4) Mɔkpɔkpɔ wɔnuku aɖe su asiwò!\n17, 18. (a) Aleke nusiwo Paulo gblɔ ɖe wo nɔewo yome na Romatɔwo la naa mɔkpɔkpɔ ɖoa ame sii? (b) Mɔkpɔkpɔ ka ƒomevi ƒe nyae wogblɔ le Romatɔwo 5:4, 5, eye ɖe mɔkpɔkpɔ ma le asiwòa?\n17 Le ɣeyiɣi aɖe megbe la, ɖewohĩ èdo go tsitretsiɖeŋu alo yometiti aɖe. (Mateo 10:34-39; 24:9) Le fifi ɣeyiɣiwo gɔ̃ hã me le dukɔ aɖewo me la, woha Ðasefowo ƒe aƒewo alo nɔnɔmeawo zi wo dzi be woazu sitsoƒedilawo. Wodze ame aɖewo dzi, woxɔ woƒe Biblia-srɔ̃gbalẽwo le wo si, alo wogblɔ alakpanyawo ɖe wo ŋu le nyadzɔdzɔgbalẽwo me. Eɖanye yometiti ka ƒomevi mee nèto o, abe alesi Romatɔwo 5:3 gblɔe ene la, ète ŋu kpɔ dzidzɔ le xaxa me, eye nu nyuiwo do tso eme. Abe alesi Paulo ŋlɔe ene la, xaxa la dzi dzidodo ɖe mewò. Eye dzidodo dzi ŋudzedzekpɔkpɔ. Ènya be nu nyui wɔm yenɔ, be Mawu ƒe lɔlɔ̃nu wɔm yenɔ, eyata èka ɖe edzi be yeƒe nu dze eŋu. Abe alesi Paulo gblɔe ene la, èse le ɖokuiwò me be ‘ekpɔ ŋudzedze ɖe ye ŋu.’ Le edziyiyi me la, Paulo ŋlɔ be “ŋudzedzekpɔkpɔ dzia mɔkpɔkpɔ.” Ðewohĩ ema awɔ na wò yaa vie. Nukatae wònye didiƒe sia kee Paulo va da “mɔkpɔkpɔ” ɖo? Ðe mɔkpɔkpɔ menɔ asiwò xoxoxo va yi, esime nèse nyanyuia zi gbãtɔ oa?\n18 Eme kɔ ƒã be menye agbe deblibo nɔnɔ ƒe mɔkpɔkpɔ si nɔ mía me zi gbãtɔ ƒe nya gblɔm Paulo le le afisia o. Nusi ŋu nya gblɔm wòle yi ŋgɔ wu ema; ede to wu, eye wòʋãa ame wu. Ne míedo dzi nuteƒewɔwɔtɔe ale be Mawu kpɔ ŋudzedze ɖe mía ŋu la, esia kpɔa ŋusẽ si de to wu ɖe mía dzi si nye be edzia mɔkpɔkpɔ si nɔ mía si gbã la ɖe edzi alo doa ŋusẽe. Mɔkpɔkpɔ si va le mía si fifia la va zua nu ŋutɔŋutɔ ɖe edzi, ŋusẽ va ɖoa eŋu wu, eye míetsɔnɛ wɔa mía ɖokui tɔe wu. Mɔkpɔkpɔ sia si dzi ɖe edzi la me sẽna le mía me wu. Exɔa ameti bliboa me, míaƒe akpa sia akpa. Eye ‘mɔkpɔkpɔ menana ŋu kpea ame o, elabena wotrɔ Mawu ƒe lɔlɔ̃ la kɔ ɖe míaƒe dziwo me to Gbɔgbɔ kɔkɔe la dzi.’\n19. Aleke wòle be wò mɔkpɔkpɔa nanye wò gbedodoɖa edziedzi ƒe akpa aɖee?\n19 Enye Epafra ƒe gbedodoɖa vevie be nusi le ye nɔviŋutsu kple nɔvinyɔnu siwo le Kolose lalam la nanɔ ŋusẽ kpɔm ɖe wo dzi ɣeawokatãɣi eye woaka ɖe edzi, akpɔ ‘kakaɖedzi sẽŋu le Mawu ƒe lɔlɔ̃nu katã ŋuti.’ Mina mía dometɔ ɖesiaɖe nanɔ tetem ɖe Mawu ŋu edziedzi le míaƒe mɔkpɔkpɔa ŋu nenema. De wò mɔkpɔkpɔ na xexeme yeyea wò ɖokuisigbedodoɖawo me. Gblɔ alesi gbegbe wòle dzrowòm vevie la na Yehowa kple kakaɖedzi blibo be ele eme va ge. Ðe kuku nɛ vevie be wòakpe ɖe ŋuwò eye nàdzi wò kakaɖedzia ɖe edzi. Abe alesi Epafra do gbe ɖae be Kolosetɔwo nakpɔ ‘kakaɖedzi sẽŋu le Mawu ƒe lɔlɔ̃nu katã ŋuti’ ene la, wò hã doe ɖa nenema ke. Nɔ edom ɖa edziedzi.\n20. Ne ame ʋɛ aɖewo tra mɔ le Kristotɔwo ƒe mɔa dzi la, nukatae mele be wòaɖe dzi le mía ƒo o?\n20 Mele be nàna alesi menye amesiamee le tsitre bliboe eye kakaɖedzi sẽŋu le wo si o la natɔtɔ wò alo wòaɖe dzi le ƒowò o. Ate ŋu adzɔ be ame aɖewo nado kpo nu, atra mɔ, alo adzudzɔ. Nu ma dzɔ ɖe amesiwo nɔ Yesu ŋu kplikplikpli wu, siwo nye eƒe apostoloawo, dometɔ aɖe dzi. Gake esi Yuda va zu yomemɔfiala la, ɖe wòna apostolo bubuawo ƒe lãme fa, wogbɔdzɔ alo gbugbɔa? Gbeɖe o! Petro zã Psalmo 109:8 me nyawo tsɔ fia be ame bubu axɔ ɖe Yuda teƒe. Wotia ame bubu ɖo eteƒe, eye Mawu subɔla nuteƒewɔlawo yi woƒe gbeƒãɖeɖedɔa dzi dzonɔamemetɔe. (Dɔwɔwɔwo 1:15-26) Woɖoe kplikpaa tsɔ kakaɖedzi sẽŋu nɔ tsitre bliboe.\n21, 22. Gɔmesese ka nue wò tenɔnɔ bliboe kple kakaɖedzi sẽŋu adze le?\n21 Àte ŋu aka ɖe edzi bliboe be ne yenɔ tsitre bliboe eye kakaɖedzi sẽŋu le ye si le Mawu ƒe lɔlɔ̃nu katã ŋuti la, adze amewo nakpɔ. Adze eye woakpɔ ŋudzedze ɖe eŋu. Amekawoe akpɔ ŋudzedze ɖe eŋu?\n22 Nɔviwòŋutsu kple nɔviwònyɔnu siwo nya wò eye wolɔ̃a wò ade dzesii. Ne womegblɔe kple nu o hã la, nusi atso eme la anɔ abe nusi míexlẽ le Tesalonikatɔwo I, 1:2-6 ene, be: “Míedaa akpe na Mawu ɖaasi le mi katã mia ta, eye míeɖoa ŋku mia dzi le míaƒe gbedodoɖawo me, eye ɖaa míeɖoa ŋku miaƒe xɔse ƒe dɔwɔwɔ kple lɔlɔ̃ ƒe agbagbadzedze kpakple mɔkpɔkpɔ na mía Aƒetɔ Yesu Kristo la ƒe dzidodo le Mawu, mía Fofo ƒe ŋku me la dzi. Elabena . . . míaƒe nyanyui la meva mia gbɔ le nya me ɖeɖeko o, ke boŋ le ŋusẽ kple Gbɔgbɔ kɔkɔe kpakple kakaɖedzikpɔkpɔ geɖe me hã, . . . Eye miawo miezu míawo kple Aƒetɔ la srɔ̃lawo.” Kristotɔ wɔnuteƒe siwo mia kple wo mieli hã ase le wo ɖokui me nenema ke ne wokpɔe be ‘èle tsitre bliboe eye nèkpɔ kakaɖedzi sẽŋu le Mawu ƒe lɔlɔ̃nu katã ŋuti.’—Kolosetɔwo 1:23.\n23. Nukae wòle be wòanye wò tameɖoɖo kplikpaa le ƒe yeye sia me?\n23 Nenema ke kakaɖedzi le eŋu be Fofowò si le dziƒo hã akpɔe eye wòadzɔ dzi nɛ. Ka ɖe nya sia dzi. Nukata? Elabena èle tsitre bliboe kple kakaɖedzi sẽŋu “le Mawu ƒe lɔlɔ̃nu katã ŋuti.” Paulo ŋlɔ nya si de dzi ƒo ɖo ɖe Kolosetɔwo be wole zɔzɔm “alesi dze Aƒetɔ la hena eƒe ŋudzedze katã.” (Kolosetɔwo 1:10) Nyateƒee, anya wɔ be amegbetɔ madeblibowo nate ŋu adze eŋu bliboe. Nɔviwòŋutsu kple nɔviwònyɔnu Kolosetɔwo te ŋui. Kristotɔ siwo mia kple wo mieli fifia te ŋu le ewɔm. Wò hã àte ŋui! Eyata le ƒe sia si gɔme dzem míele me la, na wò gbesiagbegbenɔnɔ kple nusiwo nèwɔna ɣesiaɣi naɖo kpe edzi be èɖoe kplikpaa be ‘mlɔeba la, yeanɔ tsitre abe amesi le blibo, eye wòkpɔ kakaɖedzi sẽŋu le Mawu ƒe lɔlɔ̃nu katã ŋuti ene.’\nÀte Ŋu Aɖo Ŋku Wo Dzia?\n• Nukawoe wò ‘tenɔnɔ bliboe’ bia?\n• Wò ŋutɔ ɖokuiwò ŋu nya kawoe wòle be nàde gbedodoɖa me?\n• Abe alesi Romatɔwo 5:4, 5 me nyawo fia ene la, mɔkpɔkpɔ ka ƒomevie nèdi be wòanɔ ye si?\n• Taɖodzinu kae míaƒe nusɔsrɔ̃a ʋã wò be nàɖo le ƒe yeye sia me?\nEpafra do gbe ɖa be ye nɔviwo nayi edzi anye amesiwo le tsitre bliboe, eye kakaɖedzi sẽŋu nanɔ wo si ɖe Kristo kple woƒe mɔkpɔkpɔa ŋuti\nWò mɔkpɔkpɔ si ŋu kakaɖedzi sẽŋu le la kee le ame miliɔn geɖe bubuwo hã si\nƉoe Ɖe Amewo Ɖoe Ɖe Amewo Minɔ Tsitre Bliboe, Miakpɔ Kakaɖedzi Sẽŋu\nw00 12/15 axa 19-24\nKristmas Kɔnuwo—Kristotɔwo ƒe Wɔnae Wonyea?\nŊutifafa Nyanyuia Ðo Chiapas Tonyigba Dzi\nNukatae Nèsubɔa Mawu?\nKpe Ðe Ame Bubuwo Ŋu Be Woazɔ Alesi Dze Yehowa\nWode Dzo Wo Me Hena Subɔsubɔ\nƑe 2000 Gbetakpɔxɔ Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 15, 2000\nGBETAKPƆXƆ—TATA SI MÍESRƆ̃NA December 15, 2000


“Yehowa, Wò Dɔwɔwɔwo Sɔ Gbɔ Loo!”\nGbetakpɔxɔ—Tata Si Míesrɔ̃na | November 15, 2004\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Papiamento (Curaçao) Polish Portuguese Rarotongan Romanian Samoan Setswana Shona Silozi Slovak Slovenian Spanish Sranantongo Swahili Tagalog Thai Tsonga Turkish Ukrainian Urdu Venda Vietnamese\nYehowa Ƒe Nuwɔwɔwo Ƒe Atsyɔ̃\nEÐANYE kɔƒedu loo alo dugã, todzidu, alo ƒutadu aɖe mee míele o, nuwɔwɔwo ƒe atsyɔ̃ siwo wɔa nuku la ƒo xlã mí. Eyata esɔ be míakpɔ nɔnɔmetata siwo nye Yehowa Mawu ƒe nuwɔwɔ wɔnukuwo le 2004 Calendar of Jehovah’s Witnesses, (Calendrier des Témoins de Jéhovah 2004) me.\nAmesiwo kpɔa ŋudzedze ɖe nu ŋu dea ŋugble le Mawu ƒe nuwɔwɔwo ŋu ɣesiaɣi. Le kpɔɖeŋu me, de ŋugble tso Salomo amesi ƒe nunya “ƒo ɣedzeƒetɔwo katã ƒe nunya . . . ta” la ŋu kpɔ. Biblia gblɔ be: “Eƒo nu le atiwo ŋu tso seder, si le Libanon dzi la dzi vaseɖe ayeti, si miena ɖe gli ŋu la dzi, eye wòƒo nu le lãfɔnewo kple xewo, nutatawo kple tɔmelãwo ŋu.” (Fiawo I, 5:10, 13) Salomo fofo, Fia Dawid de ŋugble zi geɖe tso Mawu ƒe asinudɔwɔwɔ ɖedzesiwo ŋu. Ŋugbledede le nu ŋu sia ʋãe wògblɔ na Ewɔla be: “Yehowa, wò dɔwɔwɔwo sɔ gbɔ loo! Èwɔ wo katã le nunya me; anyigba yɔ fũ kple wò nuwɔwɔwo.”—Psalmo 104:24. *\nEle be míawo hã míalé ŋku ɖe nuwɔwɔwo ŋu ahade ŋugble tso wo ŋu. Le kpɔɖeŋu me, asɔ be ‘míafɔ mo dzi’ ahabia be: “Amekae wɔ nusiawo?” Nya lae nye be Yehowa Mawu ɖeka ko sie “ŋusẽ geɖe kple alɔkame sesẽ” le!—Yesaya 40:26.\nAleke wòle be ŋugbledede le Yehowa ƒe asinudɔwɔwɔwo ŋu nawɔ dɔ ɖe mía dzii? Le mɔ etɔ̃ ya teti nu. Ate ŋu (1) aɖo ŋku edzi na mí be míade asixɔxɔ míaƒe agbe ŋu, (2) aʋã mí be míakpe ɖe ame bubuwo ŋu be woasrɔ̃ nu tso nuwɔwɔwo me, eye (3) aʋã mí be míadi be míanya mía Wɔla la nyuie ahakpɔ ŋudzedze ɖe eŋu geɖe wu.\nEsi míaƒe agbe de ŋgɔ boo wu ‘lã nyasã manɔsitɔwo’ tɔ ta la, míate ŋu alé ŋku ɖe nuwɔwɔ wɔnukuwo ŋu ahade asixɔxɔ wo ŋu. (Petro II, 2:12) Míaƒe ŋku ate ŋu akpɔ anyigba ƒe teƒe dzeaniwo. Míaƒe to ate ŋu ase xeviwo ƒe xɔxlɔ̃ si nya sena ŋutɔ la. Eye esi míete ŋu bua ɣeyiɣi ŋu henya teƒe siwo míede va yi ta la, esia nana míeɖoa ŋku nudzɔdzɔ dodzidzɔnamewo dzi. Eyata togbɔ be agbe si míele fifia mede blibo o hã la, ele vivim!\nDzilawo ate ŋu akpɔ dzidzɔ ne wo viwo di be yewoanya nu tso nuwɔwɔwo ŋu tsitotsito. Aleke gbegbee wòdoa dzidzɔ na ɖeviwo enye si be woafɔ abɔbɔgo kple adzato le tɔ to, afe kple aƒemelã aɖe, ahade ati dzi! Dzilawo adi be yewoakpe ɖe yewo vi suewo ŋu be woakpɔ alesi nuwɔwɔwo fia Wɔlaa ƒe anyinɔnɔ adze sii. Bubu deto kple vɔvɔ̃ si anɔ ɖeviwo si ɖe Yehowa ƒe nuwɔwɔwo ŋu ate ŋu atsi wo me le woƒe agbemeŋkekeawo katã me.—Psalmo 111:2, 10.\nAnye vodada gã aɖe ŋutɔ be míakpɔ dzidzɔ ɖe nuwɔwɔwo ŋu gake agbe kafukafu tsɔtsɔ na wo Wɔla la. Yesaya ƒe nyagblɔɖi kpe ɖe mía ŋu be míabu nya sia ŋu vevie, esime wògblɔ be: “Mènyae, eye mèsee kpɔ be, Mawu mavɔ enye Yehowa, amesi wɔ anyigba ƒe mlɔeanuwo oa? Nu metia kɔ nɛ o, ɖeɖi metea eŋu o, eye eƒe nunya ƒe ta metsɔ o.”—Yesaya 40:28.\nẼ, Yehowa ƒe nuwɔwɔwo nye ɖaseɖiɖi be eƒe nunya goglo, ame aɖeke mesɔ kpli le ŋusẽ gome o, eye lɔlɔ̃ deto le esi na mí. Ne míekpɔ atsyɔ̃ɖoɖo si ƒo xlã mí eye míekpɔ nɔnɔme siwo le Amesi wɔ wo katã si la, mina wòaʋa mí míalɔ̃ ɖe Dawid ƒe nyawo dzi be: ‘O Yehowa, ame aɖeke mede nuwò o, eye naneke mede wò dɔwɔwɔwo nu o.’—Psalmo 86:8.\nMíate ŋu aka ɖe edzi be amegbetɔ toɖolawo ayi edzi akpɔ dzidzɔ ɖe Yehowa ƒe dɔwɔwɔwo ŋu. Ne agbe mavɔ su mía si la, mɔnukpɔkpɔ mavɔwo aʋu ɖi be míasrɔ̃ nu tso Yehowa ŋu tso mavɔ me yi mavɔ me. (Nyagblɔla 3:11) Eye zi alesi míesrɔ̃a nu tso Wɔlaa ŋu la, zi nenemae míaƒe lɔlɔ̃ na eyama adzi ɖe edzii.\n^ mm. 4 Kpɔ 2004 Calendar of Jehovah’s Witnesses, (Calendrier des Témoins de Jéhovah 2004) November/December.\n[Aɖaka si le axa 9]\nWɔla la Kafukafu\nDzɔdzɔmeŋutinunyala geɖe siwo kpɔa ŋudzedze ɖe nu ŋu vevie la lɔ̃ ɖe edzi be Mawue wɔ nusiwo li. Kpɔɖeŋu ʋɛ aɖewoe nye esiwo gbɔna:\n“Nye dzidzɔkpɔɣi vevitɔwo le nye dzɔdzɔmeŋutinunya sɔsrɔ̃ mee nye ɣeyiɣi mawo si me meke ɖe nu yeye aɖe ŋu hegblɔ na ɖokuinye be, ‘Oo ke aleae Mawu wɔe nye sia.’ Nye taɖodzinue nye be mase Mawu ƒe ɖoɖowo ƒe akpa vi aɖe ya teti gɔme.”—Atikeŋutinunyafialagã Henry Schaefer.\n“Ku ɖe alesi xexeame katã wɔ va dzɔ ŋu la, ele be nuxlẽla ŋutɔ naƒo nya ta, gake míaƒe nugɔmesese ku ɖe alesi xexeame wɔ va dzɔ ŋu made blibo o ne míeɖe Eyama [Mawu] ɖa le nyaa me.”—Britaintɔ dziƒonuwoŋutinunyala Edward Milne.\n“Míenya be akɔntaŋununya gãtɔ kekeakewoe te ŋu ɖɔ alesi xexeame le na mí elabena Mawue wɔe.”—Russiatɔ akɔntanyalagã Alexander Polyakov.\n“Le míaƒe nusɔsrɔ̃ ku ɖe dzɔdzɔme nuwɔwɔwo ŋu me la, míebuna Wɔla la ŋu, hedea ŋugble tso eƒe ɖoɖowo ŋu, henɔa agbagba dzem be míaɖe ɖoɖo siwo tso Eyama gbɔ, ke menye mía gbɔ o la gɔme.”—Amerikatɔ nugbagbeŋutinunyala Louis Agassiz.\nXevi aɖe siwo medzona o siwo woyɔna be “Gentoo penguins,” Antarctic ƒukpo afã\nGrand Teton, Modzakaɖebɔ si le Wyoming, U.S.A.\nJack Hoehn/Index Stock Photography\nƉoe Ɖe Amewo Ɖoe Ɖe Amewo “Yehowa, Wò Dɔwɔwɔwo Sɔ Gbɔ Loo!”\nw04 11/15 axa 8-9\nƔeyiɣi Didi Kae Ame Ate Ŋu Anɔ Agbe?\nÈdi be Yeanɔ Agbe Tegbeea?\nGblɔ Mawu Ƒe Nya La Kple Dzideƒo\nYehowa Adrɔ̃ Ʋɔnu Ame Vɔ̃ɖiwo\nDi Yehowa, Dziwo Me Dzrola La\n“Nuteƒewɔlawo Ƒe Agbadɔ Ade Ama”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 15, 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 15, 2004\nGBETAKPƆXƆ—TATA SI MÍESRƆ̃NA November 15, 2004


GBE BUBU Albanian Arabic Armenian Armenian (West) Bengali Bicol Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Haitian Creole Hebrew Hiligaynon Hindi Hungarian Igbo Indonesian Isoko Italian Japanese Kannada Kiluba Kinyarwanda Kirundi Kongo Korean Latvian Lingala Lithuanian Luganda Macedonian Malagasy Malayalam Maltese Marathi Moore Myanmar Nepali Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Russian Samoan Sango Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tiv Tongan Tshiluba Tsonga Turkish Twi Ukrainian Urdu Vietnamese Wallisian Waray-Waray Zulu\nLE July 2000 me la, California Dukɔ ƒe Sewɔha si le United States wɔ se aɖe be woatsɔ aɖe amewo tso nya me ne wofa na ame aɖe si nuvevi wɔ le afɔku aɖe si dzɔ ɖe woa kpli wo dzi me. Nukatae wowɔ sea ɖo? Wode dzesii be ne nuvevi wɔ amewo alo nane gblẽ le afɔku aɖe ta la, zi geɖe amewo melɔ̃na be yewoaɖe kuku o esi wosusu be ne nyaa va yi ʋɔnu la, kukuɖeɖea ava nye kpeɖodzi be yewolɔ̃ ɖe edzi be agɔdzedzea tso yewo gbɔ ta. Le go bubu me la, amesiwo se le wo ɖokui me be ele be woaɖe kuku na yewo enumake hafi la te ŋu doa dziku, eye afɔku maɖinuwo te ŋu hea nyaʋiʋli gãwo dea amewo dome.\nEle eme be mehiã be nàɖe kuku ɖe afɔku si ƒe dzɔdzɔ metso gbɔwò o ta o. Eye ɣeyiɣi aɖewo anɔ anyi si me nunyanu si nàwɔe nye be nàɖɔ ŋu ɖo le nya si nàgblɔ me. Blemalododo aɖe gblɔ be: “Dadaƒu megbea nuƒoƒo vivivo me o; ke amesi kpɔa eƒe nuyiwo dzi la, nunyalae.” (Lododowo 10:19; 27:12) Ke hã àte ŋu aɖe ameŋububu afia ahana kpekpeɖeŋu.\nGake ɖe menye nyateƒe be ame geɖe dzudzɔ kukuɖeɖe, ne nyaa menye ʋɔnunya o gɔ̃ hã oa? Srɔ̃nyɔnu te ŋu faa konyi le aƒeme be, ‘Srɔ̃nye meɖea kuku ɖe naneke ta gbeɖegbeɖe o.’ Le dɔwɔƒe la, dɔdzikpɔla te ŋu faa konyi be, ‘Nye dɔwɔviwo melɔ̃na ɖe woƒe vodadawo dzi o, eye ƒã hafi woagblɔ be yewotɔ medzɔ o.’ Le suku la, nufialawo te ŋu naa nutsotso be, ‘Womehe ɖeviwo be woagblɔ be meɖe kuku o.’\nSusu ɖeka si ta ame aɖe malɔ̃ be yeaɖe kuku o ate ŋu anye vɔvɔ̃ be kukuɖeɖea aɖe bubu le ye ŋu. Eŋububu be womagade nu ye ŋu o ana be maɖe alesi wòsena le eɖokui me ŋutɔŋutɔ afia o. Le nyateƒe me la, amesi dzi wodze agɔa le la magadi be yeakpɔ agɔdzelaa kura o, si ana be wòasesẽ ŋutɔ be woagbugbɔ awɔ ɖeka.\nAme kemɛa ƒe seselelãmewo ŋu mabumabu ate ŋu anye susu bubu si ta ame aɖewo medina be yewoaɖe kuku o ɖo. Woƒe nukpɔsusu ate ŋu anye be, ‘Menye ɖe kukuɖeɖea aɖɔ nusi megblẽ xoxo la ɖo o.’ Ame aɖewo hã melɔ̃na be yewoaɖe kuku o le nusiwo ate ŋu ado tso eme ta. Wobua eŋu be, ‘Ðe womada agbaa ɖe dzinye ahabia tso asinye be maxe nusi gblẽ ŋu fe oa?’ Gake nu gãtɔ kekeake si xea mɔ na vodada xɔxɔ ade eme enye dada. Amesi kpɔa eɖokui ale gbegbe be mate ŋu agblɔ be “tɔnye medzɔ o” ƒe nukpɔsusu anye be ‘Nyemalɔ̃ ɖe edzi wòava ɖe bubu le ŋunye o. Ema aɖe dzinye akpɔtɔ.’\nSusu ka ke tae o, kukuɖenyawo menya gblɔna na ame geɖe o. Gake ɖe wòhiã nyateƒe be woaɖe kukua? Viɖe kawoe dona tsoa kukuɖeɖe me?\n“Womehe ɖeviwo be woagblɔ be meɖe kuku o”\n“Nye dɔwɔviwo melɔ̃na ɖe woƒe vodadawo dzi o”\n“Srɔ̃nyeŋutsu meɖea kuku gbeɖegbeɖe o”\nƉoe Ɖe Amewo Ɖoe Ɖe Amewo Nukatae Wòsesẽ Ŋutɔ be Woaɖe Kuku?\nw02 11/1 axa 3-4